CELEX: 32008R0072
Language: el
Date: 2007-12-20 00:00:00
Title: Κανονισμός (ΕΚ) αριθ. 72/2008 του Συμβουλίου, της 20ής Δεκεμβρίου 2007 , για τη σύσταση της κοινής επιχείρησης ENIAC

4.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 30/21
            
         
      ΚΑΝΟΝΙΣΜΌΣ (ΕΚ) αριθ. 72/2008 ΤΟΥ ΣΥΜΒΟΥΛΊΟΥ
   
   της 20ής Δεκεμβρίου 2007
   για τη σύσταση της «κοινής επιχείρησης ENIAC»
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 171 και 172,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   τη γνώμη της Ευρωπαϊκής Οικονομικής και Κοινωνικής Επιτροπής (2),
   Εκτιμώντας τα ακόλουθα:
   
               (1)
            
            
               H απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006 (3), σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (εφεξής «έβδομο πρόγραμμα πλαίσιο»), προβλέπει χρηματοδοτική συνεισφορά της Κοινότητας για τη δημιουργία μακροπρόθεσμων συμπράξεων δημόσιου-ιδιωτικού τομέα υπό μορφή κοινών τεχνολογικών πρωτοβουλιών (εφεξής ΚΤΠ) που θα μπορούν να εκτελούνται από κοινές επιχειρήσεις κατά την έννοια του άρθρου 171 της συνθήκης. Οι εν λόγω ΚΤΠ απορρέουν από τις εργασίες στις ευρωπαϊκές τεχνολογικές πλατφόρμες, οι οποίες καθιερώθηκαν με το έκτο πρόγραμμα πλαίσιο και καλύπτουν επιλεγμένες πτυχές της έρευνας στον αντίστοιχο τομέα. Θα πρέπει να συνδυάζουν επενδύσεις του ιδιωτικού τομέα και ευρωπαϊκούς δημόσιους πόρους, περιλαμβανομένων πόρων του εβδόμου προγράμματος πλαισίου.
            
         
               (2)
            
            
               Η απόφαση 2006/971/ΕΚ του Συμβουλίου, της 19ης Δεκεμβρίου 2006 σχετικά με το ειδικό πρόγραμμα «Συνεργασία» για την εκτέλεση του εβδόμου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (4) υπογραμμίζει την ανάγκη για φιλόδοξες πανευρωπαϊκές συμπράξεις δημόσιου-ιδιωτικού τομέα ώστε να επιταχυνθεί η ανάπτυξη τεχνολογιών μείζονος σημασίας μέσω ερευνητικών δράσεων ευρείας κλίμακας σε κοινοτικό επίπεδο, περιλαμβανομένων ιδίως ΚΤΠ.
            
         
               (3)
            
            
               Το θεματολόγιο της Λισαβόνας για την ανάπτυξη και την απασχόληση δίνει έμφαση στην ανάγκη δημιουργίας ευνοϊκών συνθηκών για τις επενδύσεις στη γνώση και την καινοτομία στην Κοινότητα ώστε να προωθηθούν η ανταγωνιστικότητα, η ανάπτυξη και η απασχόληση.
            
         
               (4)
            
            
               Με τα από 25 και 26 Νοεμβρίου 2004 συμπεράσματά του, το Συμβούλιο ενθαρρύνει την Επιτροπή να επεξεργαστεί περαιτέρω τις έννοιες της τεχνολογικής πλατφόρμας και των ΚΤΠ. Υπογραμμίζεται ότι οι πρωτοβουλίες αυτές θα μπορούσαν να συμβάλουν στον συντονισμό της συνολικής κοινοτικής ερευνητικής προσπάθειας, αποβλέποντας στην επίτευξη συνέργειας με τις δραστηριότητες υφιστάμενων μηχανισμών, όπως το EUREKA, συνεκτιμώντας τη σημαντική συμβολή τους στην έρευνα και ανάπτυξη (εφεξής Ε & Α).
            
         
               (5)
            
            
               Ευρωπαϊκές εταιρείες και άλλοι οργανισμοί Ε & Α που δραστηριοποιούνται στον τομέα της νανοηλεκτρονικής πρωτοστάτησαν στη δημιουργία της ευρωπαϊκής τεχνολογικής πλατφόρμας για τη νανοηλεκτρονική (εφεξής «τεχνολογική πλατφόρμα ENIAC») βάσει του έκτου προγράμματος πλαισίου. Η τεχνολογική πλατφόρμα ENIAC κατάρτισε στρατηγικό θεματολόγιο έρευνας κατόπιν εκτενών διαβουλεύσεων με τους άμεσα ενδιαφερόμενους δημόσιους και ιδιωτικούς φορείς. Στο στρατηγικό θεματολόγιο έρευνας προσδιορίζονται οι προτεραιότητες στον τομέα της νανοηλεκτρονικής και συνιστώνται κατευθύνσεις για ΚΤΠ στον εν λόγω τομέα.
            
         
               (6)
            
            
               Οι ΚΤΠ για τη νανοηλεκτρονική ανταποκρίνονται στην ανακοίνωση της Επιτροπής της 6ης Απριλίου 2005 με τίτλο «Οικοδομώντας τον ΕΧΕ της γνώσης στην υπηρεσία της ανάπτυξης» και της 20ής Ιουλίου 2005 με τίτλο «Κοινές δράσεις για την ανάπτυξη και την απασχόληση: το κοινοτικό πρόγραμμα της Λισαβόνας» που καλούν σε νέα και περισσότερο φιλόδοξη προσέγγιση στις μεγάλης κλίμακας συμπράξεις δημόσιου-ιδιωτικού τομέα σε τομείς μείζονος ενδιαφέροντος για την ευρωπαϊκή ανταγωνιστικότητα, οι οποίοι εντοπίστηκαν στο πλαίσιο του διαλόγου με τον κλάδο.
            
         
               (7)
            
            
               Οι ΚΤΠ για τη νανοηλεκτρονική ανταποκρίνονται στην ανάγκη για υποστήριξη διεισδυτικών τεχνολογιών των πληροφοριών και επικοινωνιών, όπως προσδιορίζονται στην έκθεση «Δημιουργία καινοτόμου Ευρώπης» του Ιανουαρίου 2006. Στην εν λόγω έκθεση συνιστάται, επίσης, το μοντέλο κοινής τεχνολογίας ENIAC για το συνδυασμό εθνικής και κοινοτικής χρηματοδότησης στο πλαίσιο σαφούς νομικής δομής και με εναρμονισμένο και συντονισμένο τρόπο.
            
         
               (8)
            
            
               Οι ΚΤΠ για τη νανοηλεκτρονική αναμένεται να δημιουργήσουν αειφόρο σύμπραξη δημόσιου-ιδιωτικού τομέα και να αυξήσουν και να διευκολύνουν ιδιωτικές και δημόσιες επενδύσεις στον τομέα της νανοηλεκτρονικής στην Ευρώπη η οποία, για τον σκοπό του παρόντος κανονισμού, περιλαμβάνει τα κράτη μέλη της Ευρωπαϊκής Ένωσης (εφεξής «κράτη μέλη») και τις συνδεδεμένες χώρες στο έβδομο πρόγραμμα πλαίσιο (εφεξής «συνδεδεμένες χώρες»). Με τις ΚΤΠ για τη νανοηλεκτρονική αναμένεται επίσης ότι θα επιτευχθεί αποτελεσματικός συντονισμός και συνέργεια πόρων και χρηματοδότησης από το πρόγραμμα-πλαίσιο, τον κλάδο, εθνικά προγράμματα Ε & Α και διακυβερνητικά προγράμματα Ε & Α, συμβάλλοντας έτσι στην ενίσχυση της μελλοντικής οικονομικής μεγέθυνσης, ανταγωνιστικότητας και αειφόρου ανάπτυξης της Ευρώπης. Στόχος τους τελικά θα πρέπει να είναι η ενίσχυση της συνεργασίας μεταξύ όλων των ενδιαφερόμενων, όπως είναι ο ερευνητικός κλάδος, περιλαμβανομένων των μικρών και μεσαίων επιχειρήσεων (ΜΜΕ), καθώς και οι δημόσιες αρχές και τα πανεπιστημιακά και τα ερευνητικά κέντρα που συνεργάζονται και εστιάζουν στην ερευνητική προσπάθεια.
            
         
               (9)
            
            
               Οι ΚΤΠ για τη νανοηλεκτρονική θα πρέπει να ορίσουν ένα κοινώς αποδεκτό θεματολόγιο έρευνας (εφεξής «θεματολόγιο έρευνας»), το οποίο θα ακολουθεί πιστά τις συστάσεις του στρατηγικού θεματολογίου έρευνας που έχει αναπτυχθεί με την ευρωπαϊκή τεχνολογική πλατφόρμα ENIAC. Το εν λόγω θεματολόγιο έρευνας θα πρέπει να προσδιορίζει και να προβαίνει σε τακτική ανασκόπηση των ερευνητικών προτεραιοτήτων για την ανάπτυξη και υιοθέτηση καίριων ικανοτήτων για τη νανοηλεκτρονική σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και να καταστεί δυνατή η εμφάνιση νέων αγορών και εφαρμογών της κοινωνίας.
            
         
               (10)
            
            
               Οι ΚΤΠ για τη νανοηλεκτρονική θα πρέπει να εκπληρώσουν δύο στόχους που αποτελούν σημαντικό μέρος του στρατηγικού θεματολογίου έρευνας της τεχνολογικής πλατφόρμας ENIAC: ενίσχυση της περαιτέρω ολοκλήρωσης και μικρογράφησης των συσκευών, και αύξηση των λειτουργικών δυνατοτήτων τους. Θα πρέπει να οδηγήσουν στην παραγωγή νέων υλικών, εξοπλισμού και διεργασιών, νέων αρχιτεκτονικών, καινοτομικών διαδικασιών κατασκευής, επαναστατικών μεθόδων σχεδιασμού και νέων μεθόδων συσκευασίας και «συστηματοποίησης». Θα πρέπει να ενθαρρύνουν και να ενθαρρύνονται από καινοτομικές εφαρμογές προηγμένης τεχνολογίας στον τομέα των επικοινωνιών και της πληροφορικής, των μεταφορών, της υγειονομικής περίθαλψης και της ευεξίας, της ενέργειας και της περιβαλλοντικής διαχείρισης, της ασφάλειας και της ψυχαγωγίας.
            
         
               (11)
            
            
               Η φιλοδοξία και το πεδίο εφαρμογής των δηλωμένων στόχων των ΚΤΠ για τη νανοηλεκτρονική, η κλίμακα των οικονομικών και τεχνικών πόρων που πρέπει να ενεργοποιηθούν, καθώς και η ανάγκη για επίτευξη αποτελεσματικού συντονισμού και συνέργειας πόρων και χρηματοδότησης, απαιτούν ανάληψη δράσης από την Κοινότητα. Είναι κατά συνέπεια απαραίτητο να συσταθεί κοινή επιχείρηση (εφεξής «κοινή επιχείρηση ENIAC») βάσει του άρθρου 171 της συνθήκης ως νομική οντότητα υπεύθυνη για την υλοποίηση των ΚΤΠ για τη νανοηλεκτρονική. Για να εξασφαλιστεί η κατάλληλη διαχείριση των δραστηριοτήτων Ε & Α που εισήχθησαν με το έβδομο πρόγραμμα πλαίσιο, συγκροτείται η κοινή επιχείρηση ENIAC για το χρονικό διάστημα μέχρι τις 31 Δεκεμβρίου 2017.
            
         
               (12)
            
            
               Η κοινή επιχείρηση ENIAC θα πρέπει να είναι οργανισμός που θα συσταθεί από την Κοινότητα και η απαλλαγή ως προς την εκτέλεση του προϋπολογισμού του θα πρέπει να χορηγείται από το Ευρωπαϊκό Κοινοβούλιο, έπειτα από σύσταση του Συμβουλίου. Θα πρέπει ωστόσο να συνεκτιμώνται οι ιδιαιτερότητες που προκύπτουν από το χαρακτήρα των ΚΤΠ ως συμπράξεων δημόσιου-ιδιωτικού τομέα και ιδίως από τη συνεισφορά του ιδιωτικού τομέα στον προϋπολογισμό.
            
         
               (13)
            
            
               Οι στόχοι της κοινής επιχείρησης ENIAC θα πρέπει να επιτευχθούν με συγκέντρωση πόρων από τον δημόσιο και τον ιδιωτικό τομέα για την υποστήριξη δραστηριοτήτων Ε & Α υπό μορφή έργων. Για τον σκοπό αυτό, η κοινή επιχείρηση ENIAC θα πρέπει να είναι σε θέση να προκηρύσσει διαγωνισμούς για την υποβολή προτάσεων για έργα με ανταγωνιστικά κριτήρια με στόχο την υλοποίηση τμημάτων του θεματολογίου έρευνας. Οι δραστηριότητες Ε & Α θα πρέπει να τηρούν τις θεμελιώδεις αρχές δεοντολογίας που εφαρμόζονται στο έβδομο πρόγραμμα πλαίσιο.
            
         
               (14)
            
            
               Η κοινή επιχείρηση ENIAC θα διασφαλίσει και θα προωθήσει μια ασφαλή, ολοκληρωμένη και υπεύθυνη προσέγγιση της νανοηλεκτρονικής σύμφωνα με τις προδιαγραφές υψηλής ποιότητας που έχουν ήδη θεσπιστεί στον τομέα, όπως και σύμφωνα με τις κοινοτικές πολιτικές για τη δημόσια υγεία, την ασφάλεια, το περιβάλλον και τους καταναλωτές, αλλά και την ευρωπαϊκή δράση «Νανοεπιστήμες και νανοτεχνολογίες: σχέδιο δράσης για την Ευρώπη 2005-2009».
            
         
               (15)
            
            
               Τα ιδρυτικά μέλη της κοινής επιχείρησης ENIAC είναι η Κοινότητα, το Βέλγιο, η Γαλλία, η Γερμανία, η Ελλάδα, η Εσθονία, το Ηνωμένο Βασίλειο, η Ιρλανδία, η Ισπανία, η Ιταλία, οι Κάτω Χώρες, η Πολωνία, η Πορτογαλία, η Σουηδία και ο AENEAS, ένωση που εκπροσωπεί εταιρείες και άλλους οργανισμούς Ε & Α που δραστηριοποιούνται στον τομέα της νανοηλεκτρονικής στην Ευρώπη. Η κοινή επιχείρηση ENIAC θα πρέπει να είναι ανοιχτή στην προσχώρηση νέων μελών.
            
         
               (16)
            
            
               Οι κανόνες οργάνωσης και λειτουργίας της κοινής επιχείρησης ENIAC θα πρέπει να καθορίζονται στο καταστατικό της κοινής επιχείρησης ENIAC ως μέρος του παρόντος κανονισμού.
            
         
               (17)
            
            
               Ο AENEAS έχει υπογράψει επιστολή δέσμευσης για συνεισφορά στη σύσταση και υλοποίηση της κοινής επιχείρησης ENIAC.
            
         
               (18)
            
            
               Τα έργα θα πρέπει να χρηματοδοτούνται από τις οικονομικές συνεισφορές της Κοινότητας και των κρατών μελών της ENIAC, καθώς και από συνεισφορές σε είδος από οργανισμούς Ε & Α που συμμετέχουν στα έργα της κοινής επιχείρησης ENIAC. Ενδέχεται να υπάρχουν και άλλες δυνατότητες χρηματοδότησης, μεταξύ άλλων από την Ευρωπαϊκή Τράπεζα Επενδύσεων (ΕΤΕπ), ιδίως μέσω της χρηματοδοτικής διευκόλυνσης καταμερισμού των κινδύνων που έχει αναπτυχθεί από κοινού με την ΕΤΕπ και την Επιτροπή σύμφωνα με το παράρτημα ΙΙΙ της απόφασης. 2006/971/ΕΚ.
            
         
               (19)
            
            
               Η δημόσια χρηματοδότηση για τις δραστηριότητες Ε & Α, έπειτα από ανοικτούς διαγωνισμούς για την υποβολή προτάσεων της κοινής επιχείρησης ENIAC, θα πρέπει να αποτελείται από εθνικές χρηματοδοτικές συνεισφορές των κρατών μελών της ENIAC και από χρηματοδοτική συνεισφορά της κοινής επιχείρησης ENIAC. Η χρηματοδοτική συνεισφορά της κοινής επιχείρησης ENIAC θα πρέπει να παρέχεται ως ποσοστό στις δαπάνες Ε & Α των συμμετεχόντων στα έργα. Το ποσοστό αυτό θα πρέπει να είναι ίδιο για όλους τους συμμετέχοντες σε έργα, σε οποιαδήποτε πρόσκληση υποβολής προτάσεων.
            
         
               (20)
            
            
               Κατά τη διάρκεια της λειτουργίας της κοινής επιχείρησης ENIAC, οι οργανισμοί Ε & Α που συμμετέχουν σε έργα παρέχουν πόρους που ισούνται με ή υπερβαίνουν τη συνολική δημόσια χρηματοδότηση για τις δραστηριότητες Ε & Α.
            
         
               (21)
            
            
               Εφόσον πρέπει να εξασφαλιστούν σταθερές συνθήκες απασχόλησης και ισότιμης μεταχείρισης του προσωπικού, καθώς και προσέλκυσης ειδικευμένου επιστημονικού και τεχνικού προσωπικού υψηλού επιπέδου, ο κανονισμός Υπηρεσιακής Κατάστασης των υπαλλήλων και το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων, που θεσπίστηκε με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (5) θα πρέπει να εφαρμόζεται σε όλα τα μέλη του προσωπικού της κοινής επιχείρησης ENIAC.
            
         
               (22)
            
            
               Ως οργανισμός με νομική προσωπικότητα, η κοινή επιχείρηση ENIAC θα πρέπει να λογοδοτεί για τις πράξεις της. Αρμόδιο, κατά περίπτωση, για την επίλυση διαφορών που προκύπτουν από τις δραστηριότητες της κοινής επιχείρησης είναι το Δικαστήριο.
            
         
               (23)
            
            
               Η Επιτροπή θα πρέπει να υποβάλλει, σε τακτά χρονικά διαστήματα, εκθέσεις προόδου της κοινής επιχείρησης ENIAC στο Ευρωπαϊκό Κοινοβούλιο και στο Συμβούλιο.
            
         
               (24)
            
            
               Η κοινή επιχείρηση ENIAC θα πρέπει να υιοθετήσει, σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6) (εφεξής δημοσιονομικός κανονισμός), με την επιφύλαξη προηγούμενης συγκατάθεσης της Επιτροπής, να διέπεται από ειδικούς δημοσιονομικούς κανόνες οι οποίοι λαμβάνουν υπόψη τις ειδικές επιχειρησιακές ανάγκες της που προκύπτουν ιδίως από την ανάγκη συνδυασμού κοινοτικής και εθνικής χρηματοδότησης για την αποδοτική και έγκαιρη υποστήριξη δραστηριοτήτων Ε & Α. Προκειμένου να εξασφαλισθεί η εναρμονισμένη αντιμετώπιση των συμμετεχόντων στις ερευνητικές δραστηριότητες της κοινής επιχείρησης ENIAC και των συμμετεχόντων στις έμμεσες δράσεις του εβδόμου προγράμματος πλαισίου, θα ήταν σκόπιμο ο φόρος προστιθέμενης αξίας να μη συνιστά επιλέξιμη για κοινοτική χρηματοδότηση δαπάνη, σύμφωνα με τον κανονισμό (ΕΚ) αριθ. 1906/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, με τον οποίο καθορίζονται οι κανόνες συμμετοχής επιχειρήσεων, ερευνητικών κέντρων και πανεπιστημίων στις δράσεις που αναλαμβάνονται βάσει του εβδόμου προγράμματος πλαισίου και οι κανόνες διάδοσης των ερευνητικών αποτελεσμάτων (2007-2013) (7).
            
         
               (25)
            
            
               Θα πρέπει να λαμβάνονται κατάλληλα μέτρα για την πρόληψη παρατυπιών και περιπτώσεων απάτης και να κινούνται οι αναγκαίες διαδικασίες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τις διατάξεις του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (8), του κανονισμού (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (9), και του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή υπηρεσία καταπολέμησης της απάτης (OLAF) (10).
            
         
               (26)
            
            
               Η ακολουθητέα πολιτική για τα δικαιώματα διανοητικής ιδιοκτησίας της κοινής επιχείρησης ENIAC θα πρέπει να προωθεί τη δημιουργία και την αξιοποίηση των γνώσεων.
            
         
               (27)
            
            
               Προκειμένου να διευκολυνθεί η σύσταση της κοινής επιχείρησης ENIAC, η Επιτροπή θα πρέπει να είναι υπεύθυνη για την ίδρυση και την έναρξη λειτουργίας της μέχρις ότου αποκτήσει τη λειτουργική ικανότητα εκτέλεσης του προϋπολογισμού της.
            
         
               (28)
            
            
               Δεδομένου ότι ο στόχος του παρόντος κανονισμού, συγκεκριμένα η σύσταση της κοινής επιχείρησης ENIAC, δεν μπορεί να επιτευχθεί σε ικανοποιητικό βαθμό από τα κράτη μέλη λόγω του υπερεθνικού χαρακτήρα των υπόψη μεγάλων ερευνητικών προκλήσεων, ο οποίος απαιτεί τη συγκέντρωση συμπληρωματικών γνώσεων και χρηματοοικονομικών πόρων από διάφορους τομείς, κλάδους και χώρες και, ως εκ τούτου, μπορεί να επιτευχθεί καλύτερα σε κοινοτικό επίπεδο, η Κοινότητα δύναται να θεσπίσει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία για την επίτευξη αυτού του στόχου όρια,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Σύσταση κοινής επιχείρησης
   1.   Για την υλοποίηση των κοινών τεχνολογικών πρωτοβουλιών (στο εξής ΚΤΠ) για τη νανοηλεκτρονική, συστήνεται κοινή επιχείρηση υπό την έννοια του άρθρου 171 της συνθήκης (εφεξής «κοινή επιχείρηση ENIAC») για το χρονικό διάστημα μέχρι τις 31 Δεκεμβρίου 2017.
   2.   Η έδρα της κοινής επιχείρησης ENIAC βρίσκεται στις Βρυξέλλες (Βέλγιο).
   Άρθρο 2
   Στόχοι
   Η κοινή επιχείρηση ENIAC συμβάλλει στην υλοποίηση του εβδόμου προγράμματος πλαισίου και στον θεματικό τομέα «Τεχνολογίες πληροφοριών και επικοινωνιών» του ειδικού προγράμματος «Συνεργασία». Ειδικότερα:
   
               α)
            
            
               καθορίζει και εφαρμόζει ερευνητικό θεματολόγιο για την ανάπτυξη καίριων ικανοτήτων στον τομέα της νανοηλεκτρονικής σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και αειφορία και να καταστεί δυνατή η εμφάνιση νέων αγορών και εφαρμογών της κοινωνίας·
            
         
               β)
            
            
               υποστηρίζει την υλοποίηση δραστηριοτήτων που απαιτούνται για την εφαρμογή του θεματολογίου έρευνας (στο εξής δραστηριότητες Ε & Α), ιδίως με τη χορήγηση χρηματοδότησης σε συμμετέχοντες σε επιλεγμένα έργα έπειτα από προκήρυξη ανοικτού διαγωνισμού·
            
         
               γ)
            
            
               προωθεί η σύμπραξη δημόσιου-ιδιωτικού τομέα που να στοχεύει στην κινητοποίηση και ομαδοποίηση κοινοτικών, εθνικών και ιδιωτικών προσπαθειών για την αύξηση των συνολικών επενδύσεων στην Ε & Α στον τομέα της νανοηλεκτρονικής, και ενισχύει τη συνεργασία μεταξύ δημόσιου και ιδιωτικού τομέα·
            
         
               δ)
            
            
               επιτυγχάνει συνέργεια και συντονισμό των ευρωπαϊκών προσπαθειών Ε & Α στον τομέα της νανοηλεκτρονικής, καθώς και, όταν δημιουργείται προστιθέμενη αξία, να επιτευχθεί η σταδιακή ενσωμάτωση στην κοινή επιχείρηση ENIAC των συναφών με τον εν λόγω τομέα δραστηριοτήτων οι οποίες επί του παρόντος υλοποιούνται μέσω διακυβερνητικών μηχανισμών Ε & Α (EUREKA)·
            
         
               ε)
            
            
               προωθεί τη συμμετοχή ΜΜΕ στις δραστηριότητές της σύμφωνα με τους στόχους του εβδόμου προγράμματος πλαισίου.
            
         Άρθρο 3
   Νομικό καθεστώς
   Η κοινή επιχείρηση ENIAC είναι κοινοτικός οργανισμός και διαθέτει νομική προσωπικότητα. Η κοινή επιχείρηση ENIAC έχει, σε κάθε κράτος μέλος, την ευρύτερη δυνατή νομική ικανότητα που αναγνωρίζεται στα νομικά πρόσωπα από τις νομοθεσίες αυτών των κρατών. Μπορεί, ιδίως, να αποκτά ή να διαθέτει ακίνητη και κινητή περιουσία και μπορεί να παρίσταται ενώπιον δικαστηρίου.
   Άρθρο 4
   Καταστατικό
   Το καταστατικό της κοινής επιχείρησης ENIAC, ως έχει στο παράρτημα, αποτελεί αναπόσπαστο τμήμα του παρόντος κανονισμού και εγκρίνεται ομού.
   Άρθρο 5
   Κοινοτική συνεισφορά
   1.   Η μέγιστη κοινοτική συνεισφορά στην κοινή επιχείρηση ENIAC, που καλύπτει τα έξοδα λειτουργίας και τις δραστηριότητες Ε & Α, ανέρχεται σε 450 εκατ. ευρώ, τα οποία καταβάλλονται από τις πιστώσεις του γενικού προϋπολογισμού της Ευρωπαϊκής Ένωσης που χορηγούνται στο θεματικό τομέα «Τεχνολογίες πληροφοριών και επικοινωνιών» του ειδικού προγράμματος «Συνεργασία».
   2.   Οι λεπτομερέστεροι όροι για την κοινοτική χρηματοδοτική συνεισφορά καθορίζονται μέσω γενικής συμφωνίας και ετήσιων χρηματοδοτικών συμφωνιών που συνάπτονται μεταξύ της Επιτροπής, για λογαριασμό της Κοινότητας, και της κοινής επιχείρησης ENIAC.
   3.   Η κοινοτική συνεισφορά στην κοινή επιχείρηση ENIAC που χρησιμοποιείται για χρηματοδότηση των έργων κατανέμεται έπειτα από προκήρυξη ανοικτού διαγωνισμού.
   Άρθρο 6
   Δημοσιονομικός κανονισμός
   1.   Η κοινή επιχείρηση ENIAC θεσπίζει ειδικούς δημοσιονομικούς κανόνες σύμφωνα με το άρθρο 185 παράγραφος 1 του δημοσιονομικού κανονισμού. Μπορούν να αποκλίνουν από τους κανόνες του κανονισμού (ΕΚ, Ευρατόμ) αριθ. 2343/2002 της Επιτροπής, της 23ης Δεκεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του δημοσιονομικού κανονισμού (11), εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ARTEMIS και υπό την προϋπόθεση προηγούμενης συναίνεσης της Επιτροπής.
   2.   Η κοινή επιχείρηση ENIAC έχει δική της δυνατότητα εσωτερικού ελέγχου.
   Άρθρο 7
   Προσωπικό
   1.   Για το προσωπικό και για τον εκτελεστικό διευθυντή της κοινής επιχείρησης ENIAC ισχύουν οι αρχές του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών, καθώς και οι κανόνες που θεσπίζονται από κοινού από τα θεσμικά όργανα των Ευρωπαϊκών Κοινοτήτων για τους σκοπούς εφαρμογής των εν λόγω κανονισμών υπηρεσιακής κατάστασης.
   2.   Με την επιφύλαξη της παραγράφου 3 του παρόντος άρθρου και του άρθρου 7 παράγραφος 2 του καταστατικού, η κοινή επιχείρηση ENIAC ασκεί τις εξουσίες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και στην αρμόδια για τη σύναψη συμβάσεων αρχή από το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων.
   3.   Το διοικητικό συμβούλιο εγκρίνει, σε συμφωνία με την Επιτροπή, τα απαραίτητα μέτρα εφαρμογής που αναφέρονται στο άρθρο 110 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.
   4.   Οι πόροι σε προσωπικό καθορίζονται στον πίνακα προσωπικού της κοινής επιχείρησης ENIAC που περιλαμβάνεται στον ετήσιο προϋπολογισμό της.
   5.   Το προσωπικό της κοινής επιχείρησης ENIAC αποτελείται από έκτακτους υπαλλήλους και συμβασιούχους υπαλλήλους προσλαμβανόμενους με σύμβαση ορισμένης διάρκειας η οποία ανανεώνεται μόνον άπαξ για ορισμένη διάρκεια. Το συνολικό διάστημα της πρόσληψης δεν υπερβαίνει τα επτά έτη και σε καμία περίπτωση δεν υπερβαίνει τη διάρκεια της κοινής επιχείρησης.
   6.   Όλες οι δαπάνες που αφορούν το προσωπικό βαρύνουν την κοινή επιχείρηση ENIAC.
   7.   Η κοινή επιχείρηση ENIAC μπορεί να εγκρίνει διατάξεις για τη δυνατότητα απασχόλησης εμπειρογνωμόνων με απόσπαση.
   Άρθρο 8
   Προνόμια και ασυλίες
   Το πρωτόκολλο περί προνομίων και ασυλιών των Ευρωπαϊκών Κοινοτήτων εφαρμόζεται στην κοινή επιχείρηση ENIAC και στο προσωπικό της.
   Άρθρο 9
   Ευθύνη
   1.   Η συμβατική ευθύνη της κοινής επιχείρησης ENIAC διέπεται από τις σχετικές συμβατικές διατάξεις και από το δίκαιο που εφαρμόζεται στην εκάστοτε συμφωνία ή στις εκάστοτε συμβάσεις.
   2.   Σε περίπτωση εξωσυμβατικής ευθύνης, η κοινή επιχείρηση ENIAC αποκαθιστά, σύμφωνα με τις κοινές γενικές αρχές των νομοθεσιών των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.
   3.   Τυχόν πληρωμές εκ μέρους της κοινής επιχείρησης ENIAC συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες θεωρούνται ως δαπάνες της κοινής επιχείρησης ENIAC και καλύπτονται από τους πόρους της κοινής επιχείρησης ENIAC.
   4.   Η κοινή επιχείρηση ENIAC είναι ο μόνος υπεύθυνος για την εκπλήρωση των υποχρεώσεών της.
   Άρθρο 10
   Αρμοδιότητα του Δικαστηρίου και εφαρμοστέο δίκαιο
   1.   Το Δικαστήριο των ΕΚ έχει αρμοδιότητα να αποφαίνεται:
   
               α)
            
            
               επί οποιασδήποτε διαφοράς μεταξύ των μελών, η οποία αναφέρεται στο αντικείμενο του παρόντος κανονισμού ή/και στο καταστατικό που αναφέρεται στο άρθρο 1·
            
         
               β)
            
            
               δυνάμει οποιασδήποτε ρήτρας διαιτησίας που περιλαμβάνεται σε συμφωνίες και συμβάσεις που συνάπτονται από την κοινή επιχείρηση ENIAC·
            
         
               γ)
            
            
               επί προσφυγών που ασκούνται κατά της κοινής επιχείρησης ENIAC, συμπεριλαμβανομένων αποφάσεων των οργάνων της, υπό τους όρους των άρθρων 230 και 232 της συνθήκης·
            
         
               δ)
            
            
               επί διαφορών που αναφέρονται σε αποζημιώσεις για ζημίες που προκαλεί το προσωπικό της κοινής επιχείρησης ENIAC κατά την εκτέλεση των καθηκόντων του.
            
         2.   Για κάθε θέμα που δεν καλύπτεται από τον παρόντα κανονισμό ή από άλλες κοινοτικές νομοθετικές πράξεις εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης ENIAC.
   Άρθρο 11
   Υποβολή εκθέσεων, αξιολογήσεις και απαλλαγή
   1.   Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με την επιτευχθείσα πρόοδο από την κοινή επιχείρηση ENIAC. Η έκθεση περιέχει τις λεπτομέρειες της εφαρμογής των ΚΤΠ στον τομέα της νανοτεχνολογίας, μεταξύ άλλων τον αριθμό των προτάσεων που υποβάλλονται, τον αριθμό των προτάσεων που επιλέγονται για χρηματοδότηση, το είδος των συμμετεχόντων, συμπεριλαμβανομένων των ΜΜΕ, και στατιστικά στοιχεία ανά χώρα.
   2.   Μέχρι τις 31 Δεκεμβρίου 2010, καθώς και τις 31 Δεκεμβρίου 2013, η Επιτροπή, επικουρούμενη από ανεξάρτητους εμπειρογνώμονες, διενεργεί ενδιάμεση αξιολόγηση της κοινής επιχείρησης ENIAC σύμφωνα με τους όρους εντολής που θα θεσπισθούν κατόπιν διαβούλευσης με την κοινή επιχείρηση ENIAC. Οι εν λόγω αξιολογήσεις αφορούν την ποιότητα και την αποτελεσματικότητα της κοινής επιχείρησης ENIAC, καθώς και την πρόοδο στην κατεύθυνση των στόχων που έχουν οριστεί. Η Επιτροπή ανακοινώνει στο Ευρωπαϊκό Κοινοβούλιο και το Συμβούλιο τα συμπεράσματα των αξιολογήσεων, συνοδευόμενα από τις παρατηρήσεις της και, εφόσον απαιτείται, τις προτάσεις της για τροποποίηση του παρόντος κανονισμού, συμπεριλαμβανομένης της πιθανής πρόωρης λήξης της κοινής επιχείρησης ENIAC.
   3.   Το αργότερο έξι μήνες από τη λήξη της κοινής επιχείρησης ENIAC, η Επιτροπή, επικουρούμενη από ανεξάρτητους εμπειρογνώμονες, διεξάγει τελική αξιολόγηση της κοινής επιχείρησης ENIAC. Τα αποτελέσματα της τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.
   4.   Απαλλαγή ως προς την εκτέλεση του προϋπολογισμού της κοινής επιχείρησης ENIAC δίδεται από το Ευρωπαϊκό Κοινοβούλιο, έπειτα από σύσταση του Συμβουλίου, βάσει της διαδικασίας που ορίζεται στους προβλεπόμενους στο άρθρο 6 δημοσιονομικούς κανόνες της κοινής επιχείρησης ENIAC.
   Άρθρο 12
   Προστασία των οικονομικών συμφερόντων των μελών και μέτρα για την καταπολέμηση της απάτης
   1.   Η κοινή επιχείρηση ENIAC εξασφαλίζει ότι τα οικονομικά συμφέροντα των μελών της προστατεύονται επαρκώς μέσω της διεξαγωγής ή ανάθεσης κατάλληλων εσωτερικών και εξωτερικών ελέγχων.
   2.   Σε περίπτωση παρατυπιών, τα μέλη της κοινής επιχείρησης ENIAC διατηρούν το δικαίωμα ανάκτησης αχρεωστήτως καταβληθέντων ποσών, συμπεριλαμβανομένης μείωσης ή αναστολής καταβολής επόμενων συνεισφορών στην κοινή επιχείρηση ENIAC.
   3.   Για την καταπολέμηση της απάτης, της διαφθοράς και άλλων παράνομων πράξεων, εφαρμόζονται οι διατάξεις του κανονισμού (ΕΚ) αριθ. 1073/1999.
   4.   Η κοινή επιχείρηση ENIAC διενεργεί επιτόπιους και οικονομικούς ελέγχους μεταξύ των αποδεκτών της δημόσιας χρηματοδότησης της κοινής επιχείρησης ENIAC. Οι εν λόγω έλεγχοι μπορούν να πραγματοποιούνται είτε απευθείας από την κοινή επιχείρηση ENIAC είτε από κράτη μέλη της ENIAC για λογαριασμό της. Τα κράτη μέλη της ENIAC μπορούν να διενεργούν άλλους ελέγχους, οικονομικής ή άλλης φύσεως, μεταξύ των αποδεκτών της εθνικής τους χρηματοδότησης εφόσον το κρίνουν απαραίτητο και ανακοινώνουν τα αποτελέσματα στην κοινή επιχείρηση ENIAC.
   5.   Η Επιτροπή ή/και το Ευρωπαϊκό Ελεγκτικό Συνέδριο μπορούν να διενεργούν, εφόσον είναι αναγκαίο, επιτόπιους ελέγχους μεταξύ των αποδεκτών της χρηματοδότησης της κοινής επιχείρησης ENIAC και των υπαλλήλων που είναι αρμόδιοι για τη χορήγησή της. Προς το σκοπό αυτό, η κοινή επιχείρηση ENIAC εξασφαλίζει ότι οι συμφωνίες ή οι συμβάσεις επιχορήγησης προβλέπουν το δικαίωμα της Επιτροπής ή/και του Ευρωπαϊκού Ελεγκτικού Συνεδρίου να διεξάγουν τους ενδεδειγμένους ελέγχους και, σε περίπτωση διαπίστωσης παρατυπιών, να επιβάλλουν αποτρεπτικές και αναλογικές κυρώσεις.
   6.   Η Ευρωπαϊκή υπηρεσία καταπολέμησης της απάτης (OLAF) που συγκροτήθηκε με την απόφαση 1999/352/ΕΚ, ΕΚΑΧ, Ευρατόμ της Επιτροπής (12), διαθέτει τις ίδιες εξουσίες όσον αφορά την κοινή επιχείρηση ENIAC και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Η κοινή επιχείρηση ENIAC, μετά τη σύστασή της, προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τις εσωτερικές έρευνες εκ μέρους της OLAF (13). Η κοινή επιχείρηση ENIAC θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.
   Άρθρο 13
   Τήρηση του απορρήτου
   Με την επιφύλαξη του άρθρου 14, η κοινή επιχείρηση ENIAC εξασφαλίζει την προστασία των ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της ή των συμμετεχόντων σε έργα.
   Άρθρο 14
   Διαφάνεια
   1.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (14), εφαρμόζεται στα έγγραφα που κατέχει η κοινή επιχείρηση ENIAC.
   2.   Η κοινή επιχείρηση ENIAC θεσπίζει τις πρακτικές ρυθμίσεις εφαρμογής του κανονισμού (ΕΚ) αριθ. 1049/2001 μέχρι τις 7 Αυγούστου 2008.
   3.   Οι αποφάσεις που λαμβάνει η κοινή επιχείρηση ENIAC δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή ή προσφυγής στο Δικαστήριο, σύμφωνα με τους όρους που προβλέπονται αντιστοίχως στα άρθρα 195 και 230 της συνθήκης.
   Άρθρο 15
   Διανοητική ιδιοκτησία
   Οι κανόνες που διέπουν την προστασία, τη χρήση και τη διάδοση ερευνητικών αποτελεσμάτων, βάσει του κανονισμού (ΕΚ) αριθ. 1906/2006, καθορίζονται στο άρθρο 23 του καταστατικού.
   Άρθρο 16
   Προπαρασκευαστικές ενέργειες
   1.   Η Επιτροπή είναι υπεύθυνη για τη σύσταση και την αρχική λειτουργία της κοινής επιχείρησης ENIAC έως ότου η Κοινή Επιχείρηση αποκτήσει τη λειτουργική ικανότητα εκτέλεσης του προϋπολογισμού της. Η Επιτροπή διενεργεί, σύμφωνα με το κοινοτικό δίκαιο, κάθε απαραίτητη ενέργεια σε συνεργασία με άλλα ιδρυτικά μέλη και με τη συμμετοχή των αρμόδιων φορέων.
   2.   Για το σκοπό αυτό, μέχρις ότου αναλάβει ο εκτελεστικός διευθυντής τα καθήκοντά του μετά το διορισμό του από το διοικητικό συμβούλιο σύμφωνα με το άρθρο 7, παράγραφος 2 του Καταστατικού, η Επιτροπή μπορεί να διαθέσει περιορισμένο αριθμό υπαλλήλων της, μεταξύ άλλων και για την εκπλήρωση των καθηκόντων του εκτελεστικού διευθυντή, σε προσωρινή βάση.
   3.   Ο προσωρινός εκτελεστικός διευθυντής δύναται να εγκρίνει όλες τις πληρωμές που καλύπτονται από τις πιστώσεις οι οποίες προβλέπονται στον προϋπολογισμό της κοινής επιχείρησης ENIAC αφ' ης στιγμής εγκριθεί από το διοικητικό συμβούλιο και δύναται να συνάπτει συμβάσεις, συμπεριλαμβανομένων των συμβάσεων για την πρόσληψη προσωπικού μετά την έγκριση του πίνακα προσωπικού της κοινής επιχείρησης ENIAC. Ο διατάκτης της Επιτροπής δύναται να εγκρίνει όλες τις πληρωμές που καλύπτονται από τις πιστώσεις που προβλέπονται στον προϋπολογισμό της κοινής επιχείρησης ENIAC.
   Άρθρο 17
   Στήριξη από τη φιλοξενούσα χώρα
   Μεταξύ της κοινής επιχείρησης ENIAC και του Βελγίου συνάπτεται συμφωνία φιλοξενίας όσον αφορά τη στέγαση σε γραφεία, τα προνόμια και τις ασυλίες και τη λοιπή στήριξη που θα προσφέρει το Βέλγιο στην κοινή επιχείρηση ENIAC.
   Άρθρο 18
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2007.
      
         
            Για το Συμβούλιο
         
         
            Ο Πρόεδρος
         
         F. NUNES CORREIA
         
      
   
   
      (1)  Γνώμη της 12ης Δεκεμβρίου 2007 (δεν έχει δημοσιευθεί ακόμη στην Επίσημη Εφημερίδα).
   
      (2)  Γνώμη της 25ης Οκτωβρίου 2007 (δεν έχει δημοσιευθεί ακόμη στην Επίσημη Εφημερίδα).
   
      (3)  ΕΕ L 412 της 30.12.2006, σ. 1.
   
      (4)  ΕΕ L 400 της 30.12.2006, σ. 86, όπως διορθώθηκε από την ΕΕ L 54 της 22.2.2007, σ. 30.
   
      (5)  ΕΕ L 56 της 4.3.1968, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 337/2007 (ΕΕ L 90 της 30.3.2007, σ. 1).
   
      (6)  ΕΕ L 248 της 16.9.2002, σ. 1. Κανονισμός όπως τροποποιήθηκε με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).
   
      (7)  ΕΕ L 391 της 30.12.2006, σ. 1.
   
      (8)  ΕΕ L 312 της 23.12.1995, σ. 1.
   
      (9)  ΕΕ L 292 της 15.11.1996, σ. 2.
   
      (10)  ΕΕ L 136 της 31.5.1999, σ. 1.
   
      (11)  ΕΕ L 357 της 31.12.2002, σ. 72.
   
      (12)  ΕΕ L 136 της 31.5.1999, σ. 20.
   
      (13)  ΕΕ L 136 της 31.5.1999, σ. 15.
   
      (14)  ΕΕ L 145 της 31.5.2001, σ. 43.
   
      ΠΑΡΑΡΤΗΜΑ
      ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ENIAC
      Άρθρο 1
      Ορισμοί
      Για τους σκοπούς του παρόντος καταστατικού, ισχύουν οι ακόλουθοι ορισμοί:
      
                  α)
               
               
                  ως έργο νοείται έργο έρευνας ή/και ανάπτυξης που επιλέγεται από την κοινή επιχείρηση ENIAC έπειτα από προκήρυξη ανοικτού διαγωνισμού και που ακολούθως χρηματοδοτείται μερικώς από την κοινή επιχείρηση ENIAC·
               
            
                  β)
               
               
                  ως συνολική δαπάνη νοούνται επιλέξιμες δαπάνες των έργων όπως ορίζονται από τις αντίστοιχες αρχές χρηματοδότησης που συνάπτουν τις συμφωνίες επιχορήγησης·
               
            
                  γ)
               
               
                  έξοδα λειτουργίας είναι οι δαπάνες που είναι απαραίτητες για τη λειτουργία της κοινής επιχείρησης ENIAC εξαιρουμένης της χρηματοδότησης δραστηριοτήτων Ε & Α·
               
            
                  δ)
               
               
                  ως συνδεδεμένη οντότητα νοείται συνδεδεμένη οντότητα όπως ορίζεται στο άρθρο 2 του κανονισμού (ΕΚ) No.1906/2006.
               
            Άρθρο 2
      Καθήκοντα και δραστηριότητες
      Τα κύρια καθήκοντα και δραστηριότητες της κοινής επιχείρησης ENIAC είναι τα εξής:
      
                  α)
               
               
                  να εξασφαλίσει τη σύσταση και βιώσιμη διαχείριση της ΚΤΠ για τη νανοηλεκτρονική·
               
            
                  β)
               
               
                  να καθορίσει και να επιφέρει οποιαδήποτε απαιτούμενη προσαρμογή στον πολυετή στρατηγικό σχεδιασμό, συμπεριλαμβανομένου του θεματολογίου έρευνας όπως αναφέρεται στο άρθρο 9·
               
            
                  γ)
               
               
                  να καθορίσει και να διεξάγει ετήσια προγράμματα υλοποίησης για την εκτέλεση του πολυετούς στρατηγικού σχεδιασμού όπως αναφέρεται στο άρθρο 9·
               
            
                  δ)
               
               
                  να δρομολογήσει προσκλήσεις υποβολής προσφορών, να αξιολογήσει προτάσεις και να χορηγήσει χρηματοδότηση σε έργα που επιλέγονται μέσω ανοιχτών, διαφανών και αποτελεσματικών διαδικασιών, εντός των ορίων των διαθέσιμων πόρων·
               
            
                  ε)
               
               
                  να αναπτύξει στενή συνεργασία και να εξασφαλίσει τον συντονισμό με ευρωπαϊκές, ιδίως το πρόγραμμα-πλαίσιο, εθνικές και διακρατικές δραστηριότητες, οργανισμούς και ενδιαφερόμενους, που στοχεύουν στη δημιουργία γόνιμου εδάφους για την καινοτομία στην Ευρώπη και σε βελτιωμένη συνέργεια και αξιοποίηση των αποτελεσμάτων της Ε & Α στον τομέα της νανοηλεκτρονικής·
               
            
                  στ)
               
               
                  να παρακολουθεί την πρόοδο προς την κατεύθυνση επίτευξης των στόχων της κοινής επιχείρησης ENIAC·
               
            
                  ζ)
               
               
                  να αναλάβει δραστηριότητες επικοινωνίας και διάδοσης·
               
            
                  η)
               
               
                  να δημοσιεύει πληροφορίες σχετικά με τα έργα, συμπεριλαμβανομένων των ονομάτων των συμμετεχόντων και του ποσού της χρηματοδοτικής συνεισφοράς της κοινής επιχείρησης ENIAC ανά συμμετέχοντα·
               
            
                  θ)
               
               
                  να διεξάγει οποιαδήποτε άλλη δραστηριότητα είναι απαραίτητη για την επίτευξη των αναφερομένων στο άρθρο 2 του παρόντος κανονισμού στόχων.
               
            Άρθρο 3
      Μέλη
      1.   Τα ιδρυτικά μέλη της κοινής επιχείρησης ENIAC (στο εξής «ιδρυτικά μέλη») είναι:
      
                  α)
               
               
                  η Κοινότητα, εκπροσωπούμενη από την Επιτροπή·
               
            
                  β)
               
               
                  το Βέλγιο, η Γαλλία, η Γερμανία, η Ελλάδα, η Εσθονία, το Ηνωμένο Βασίλειο, η Ιρλανδία, η Ισπανία, η Ιταλία, οι Κάτω Χώρες, η Πολωνία, η Πορτογαλία, η Σουηδία και
               
            
                  γ)
               
               
                  μετά την αποδοχή του Καταστατικού της κοινής επιχείρησης ENIAC, η ένωση AENEAS (εφεξής «AENEAS»), ένωση κατά το γαλλικό δίκαιο (αριθ. καταχώρισης 20070039) με έδρα το Παρίσι (Γαλλία), η οποία ενεργεί ως εκπρόσωπος εταιρειών και άλλων φορέων Ε & Α που δραστηριοποιούνται στον τομέα της νανοηλεκτρονικής στην Ευρώπη.
               
            2.   Υπό την προϋπόθεση ότι προσυπογράφουν τους στόχους που περιγράφονται στο άρθρο 2 του παρόντος κανονισμού και δέχονται να αναλάβουν όλες τις υποχρεώσεις του μέλους, συμπεριλαμβανομένης της αποδοχής του καταστατικού της κοινής επιχείρησης ENIAC, οι ακόλουθες οντότητες μπορούν να γίνουν μέλη της κοινής επιχείρησης ENIAC:
      
                  α)
               
               
                  άλλα κράτη μέλη και συνδεδεμένες χώρες·
               
            
                  β)
               
               
                  κάθε άλλη χώρα (εφεξής «τρίτη χώρα») που ακολουθεί πολιτικές ή προγράμματα Ε & Α στον τομέα της νανοηλεκτρονικής·
               
            
                  γ)
               
               
                  κάθε άλλη νομική οντότητα που είναι σε θέση να συμβάλει με σημαντική χρηματοδοτική συνεισφορά στην επίτευξη των στόχων της κοινής επιχείρησης ENIAC.
               
            3.   Τα ιδρυτικά μέλη και τα νέα μέλη κατά τα αναφερόμενα στην παράγραφο 2 καλούνται εφεξής «μέλη».
      4.   Τα κράτη μέλη και οι συνδεδεμένες χώρες μέλη της κοινής επιχείρησης ENIAC καλούνται εφεξής «κράτη μέλη της ENIAC». Κάθε κράτος μέλος της ENIAC διορίζει τον εκπρόσωπο του στα όργανα της κοινής επιχείρησης ENIAC και διακοινώνει την εθνική οντότητα ή τις οντότητες που είναι υπεύθυνες για την εκπλήρωση των υποχρεώσεών του όσον αφορά την υλοποίηση των δραστηριοτήτων της κοινής επιχείρησης ENIAC.
      5.   Τα κράτη μέλη της ENIAC και η Επιτροπή καλούνται εφεξής «δημόσιες αρχές» της κοινής επιχείρησης ENIAC.
      Άρθρο 4
      Προσχώρηση και τροποποίηση της ιδιότητας του μέλους
      1.   Κάθε νέα αίτηση για προσχώρηση στην κοινή επιχείρηση ENIAC απευθύνεται στο διοικητικό συμβούλιο σύμφωνα με το άρθρο 6 παράγραφος 2 στοιχείο α).
      2.   Κράτη μέλη ή συνδεδεμένες χώρες που δεν είναι ιδρυτικά μέλη της κοινής επιχείρησης ENIAC καθίστανται μέλη γνωστοποιώντας στο διοικητικό συμβούλιο την εκ μέρους τους γραπτή αποδοχή του παρόντος καταστατικού καθώς και κάθε άλλης διάταξης που διέπει τη λειτουργία της κοινής επιχείρησης ENIAC.
      3.   Κάθε αίτηση προσχώρησης στην κοινή επιχείρηση ENIAC από τρίτες χώρες εξετάζεται από το διοικητικό συμβούλιο, το οποίο υποβάλει σύσταση στην Επιτροπή. Η Επιτροπή μπορεί να διατυπώσει πρόταση τροποποίησης του παρόντος κανονισμού σχετικά με την προσχώρηση της τρίτης χώρας, υπό τον όρο επιτυχούς ολοκλήρωσης των διαπραγματεύσεων με την κοινή επιχείρηση ENIAC.
      4.   Οι αποφάσεις του διοικητικού συμβουλίου σχετικά με την προσχώρηση οποιασδήποτε άλλης νομικής οντότητας ή οι συστάσεις του διοικητικού συμβουλίου για την προσχώρηση τρίτων χωρών λαμβάνουν υπόψη τη σημασία και τη δυνητική προστιθέμενη αξία του υποψηφίου όσον αφορά την επίτευξη των στόχων της κοινής επιχείρησης ENIAC. Για κάθε νέα αίτηση προσχώρησης, η Επιτροπή παρέχει εγκαίρως πληροφοριακά στοιχεία στο Συμβούλιο σχετικά με την αξιολόγηση και, ενδεχομένως, σχετικά με την απόφαση του διοικητικού συμβουλίου.
      5.   Η ιδιότητα μέλους της κοινής επιχείρησης ENIAC δεν μεταβιβάζεται σε τρίτους, παρά μόνο κατόπιν συγκατάθεσης του διοικητικού συμβουλίου.
      6.   Κάθε μέλος μπορεί να αποχωρήσει από την κοινή επιχείρηση ENIAC. Η αποχώρηση καθίσταται οριστική και ανέκκλητη έξι μήνες μετά από την κοινοποίηση στα λοιπά μέλη, ύστερα από την οποία το πρώην μέλος απαλλάσσεται από κάθε υποχρέωση εκτός από όσες ήδη αναλήφθηκαν με αποφάσεις της κοινής επιχείρησης ENIAC, σύμφωνα με το παρόν καταστατικό, πριν από την αποχώρηση του μέλους.
      Άρθρο 5
      Όργανα της κοινής επιχείρησης ENIAC
      1.   Τα όργανα της κοινής επιχείρησης ENIAC είναι:
      
                  α)
               
               
                  το διοικητικό συμβούλιο·
               
            
                  β)
               
               
                  ο εκτελεστικός διευθυντής·
               
            
                  γ)
               
               
                  το συμβούλιο των δημόσιων αρχών·
               
            
                  δ)
               
               
                  η επιτροπή βιομηχανίας και έρευνας.
               
            2.   Σε περίπτωση που κάποιο συγκεκριμένο καθήκον δεν έχει ανατεθεί σε κανένα όργανο, αρμόδιο είναι το διοικητικό συμβούλιο.
      Άρθρο 6
      Διοικητικό συμβούλιο
      Σύνθεση, δικαιώματα ψήφου και διαδικασία λήψης αποφάσεων
      
                  α)
               
               
                  Το διοικητικό συμβούλιο αποτελείται από εκπροσώπους των μελών της κοινής επιχείρησης ENIAC και από τον πρόεδρο της επιτροπής βιομηχανίας και έρευνας.
               
            
                  β)
               
               
                  Κάθε μέλος της κοινής επιχείρησης ENIAC ορίζει τους εκπροσώπους του και τον επικεφαλής, ο οποίος διαθέτει τα δικαιώματα ψήφου του μέλους στο διοικητικό συμβούλιο. Ο πρόεδρος της επιτροπής βιομηχανίας και έρευνας δεν διαθέτει δικαίωμα ψήφου.
               
            
                  γ)
               
               
                  Τα δικαιώματα ψήφου του AENEAS και των δημόσιων αρχών είναι ίσα και ανέρχονται συνολικά σε ποσοστό τουλάχιστον 90 % του συνόλου των ψήφων. Η αρχική κατανομή των δικαιωμάτων ψήφου είναι 50 % για τον AENEAS και 50 % για τις δημόσιες αρχές.
               
            
                  δ)
               
               
                  Η κατανομή των ψήφων για τις δημόσιες αρχές καθορίζεται ετησίως σε αναλογία με τα κεφάλαια που έχουν διαθέσει για έργα κατά τα δύο τελευταία οικονομικά έτη. Η Επιτροπή διαθέτει ποσοστό τουλάχιστον 10 % των ψήφων.
               
            
                  ε)
               
               
                  Για το πρώτο οικονομικό έτος, καθώς και για κάθε επόμενο οικονομικό έτος στο οποίο δύο ή λιγότερα κράτη μέλη της ENIAC έχουν διαθέσει δημόσιους πόρους σε έργα κατά τα προηγούμενα οικονομικά έτη, η Επιτροπή διαθέτει ένα τρίτο των ψήφων που αντιστοιχούν στις δημόσιες αρχές. Τα υπόλοιπα δύο τρίτα διανέμονται ισομερώς μεταξύ των κρατών μελών της ENIAC.
               
            
                  στ)
               
               
                  Δικαιώματα ψήφου για κάθε νέο μέλος που δεν είναι κράτος μέλος της Ευρωπαϊκής Ένωσης ή συνδεδεμένη χώρα, καθορίζονται από το διοικητικό συμβούλιο πριν από την προσχώρηση του εν λόγω μέλους στην κοινή επιχείρηση ENIAC.
               
            
                  ζ)
               
               
                  Οι αποφάσεις λαμβάνονται με πλειοψηφία τουλάχιστον 75 % των ψήφων εκτός εάν ρητώς δηλώνεται διαφορετικά στο παρόν καταστατικό.
               
            
                  η)
               
               
                  Οι εκπρόσωποι δεν είναι προσωπικά υπεύθυνοι για δράσεις που αναλαμβάνουν υπό την ιδιότητά τους ως εκπρόσωποι στο διοικητικό συμβούλιο.
               
            Ρόλος και καθήκοντα
      Το διοικητικό συμβούλιο έχει τη συνολική ευθύνη για τη λειτουργία της κοινής επιχείρησης ENIAC και επιβλέπει την υλοποίηση των δραστηριοτήτων της.
      Το διοικητικό συμβούλιο συγκεκριμένα:
      
                  α)
               
               
                  αξιολογεί τις αιτήσεις προσχώρησης και αποφασίζει ή συνιστά αλλαγές στη σύνθεση των μελών σύμφωνα με το άρθρο 4·
               
            
                  β)
               
               
                  αποφασίζει σχετικά με τη διαγραφή οποιουδήποτε μέλους που δεν ανταποκρίνεται στις υποχρεώσεις του και δεν έχει επανορθώσει εντός εύλογης χρονικής περιόδου, η οποία καθορίζεται από τον εκτελεστικό διευθυντή, με την επιφύλαξη των διατάξεων της συνθήκης με τις οποίες εξασφαλίζεται η συμμόρφωση με το κοινοτικό δίκαιο·
               
            
                  γ)
               
               
                  θεσπίζει τους δημοσιονομικούς κανόνες της κοινής επιχείρησης ENIAC σύμφωνα με το άρθρο 6 του παρόντος κανονισμού·
               
            
                  δ)
               
               
                  εγκρίνει τις πρωτοβουλίες τροποποίησης του καταστατικού σύμφωνα με το άρθρο 24·
               
            
                  ε)
               
               
                  εγκρίνει τον πολυετή στρατηγικό σχεδιασμό συμπεριλαμβανομένου του θεματολογίου έρευνας του άρθρου 19 παράγραφος 1·
               
            
                  στ)
               
               
                  επιβλέπει τη συνολική δραστηριότητα της κοινής επιχείρησης ENIAC·
               
            
                  ζ)
               
               
                  επιβλέπει την πρόοδο στην υλοποίηση του πολυετούς στρατηγικού σχεδιασμού του άρθρου 19 παράγραφος 1·
               
            
                  η)
               
               
                  εγκρίνει, σύμφωνα με το άρθρο 18 παράγραφος 4, το ετήσιο σχέδιο υλοποίησης και το ετήσιο σχέδιο προϋπολογισμού του άρθρου 19 παράγραφος 3, περιλαμβανομένου του πίνακα προσωπικού·
               
            
                  θ)
               
               
                  εγκρίνει την ετήσια έκθεση δραστηριοτήτων του άρθρου 19 παράγραφος 4 και τους ετήσιους λογαριασμούς, καθώς και τον ισολογισμό·
               
            
                  ι)
               
               
                  διορίζει, απολύει ή αντικαθιστά τον εκτελεστικό διευθυντή, παρέχει καθοδήγηση στον εκτελεστικό διευθυντή και παρακολουθεί τις επιδόσεις του·
               
            
                  ια)
               
               
                  συγκροτεί επιτροπές ή ομάδες εργασίας για την εκτέλεση συγκεκριμένων καθηκόντων κατά περίπτωση·
               
            
                  ιβ)
               
               
                  θεσπίζει τον εσωτερικό κανονισμό του σύμφωνα με την παράγραφο 3·
               
            
                  ιγ)
               
               
                  αναθέτει κάθε καθήκον που δεν έχει ανατεθεί συγκεκριμένα σε άλλο όργανο της κοινής επιχείρησης ENIAC·
               
            
                  ιδ)
               
               
                  θεσπίζει τις πρακτικές ρυθμίσεις εφαρμογής του κανονισμού (ΕΚ) αριθ. 1049/2001 όπως ορίζει το άρθρο 14 του παρόντος κανονισμού.
               
            Η Κοινότητα διατηρεί δικαίωμα αρνησικυρίας για όλες τις αποφάσεις που αφορούν τη χρήση των χρηματοδοτικών συνεισφορών της, τις αποφάσεις σχετικά με τη διάλυση της κοινής επιχείρησης ENIAC και τις αποφάσεις σχετικά με τα στοιχεία α), β), γ), ι), και ιδ).
      Εσωτερικός κανονισμός
      
                  α)
               
               
                  Το διοικητικό συμβούλιο συνεδριάζει τουλάχιστον δύο φορές ετησίως, κατά κανόνα στην έδρα της κοινής επιχείρησης ENIAC.
               
            
                  β)
               
               
                  Στις συνεδριάσεις του διοικητικού συμβουλίου προεδρεύει ο πρόεδρος της επιτροπής βιομηχανίας και έρευνας.
               
            
                  γ)
               
               
                  O εκτελεστικός διευθυντής συμμετέχει στις συνεδριάσεις, εκτός εάν αποφασιστεί διαφορετικά από το διοικητικό συμβούλιο.
               
            
                  δ)
               
               
                  Έως ότου το διοικητικό συμβούλιο εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.
               
            
                  ε)
               
               
                  Η απαρτία στο διοικητικό συμβούλιο συνίσταται στην παρουσία της Επιτροπής, της AENEAS και εκπροσώπων τουλάχιστον τριών κρατών μελών της ENIAC.
               
            Άρθρο 7
      Εκτελεστικός διευθυντής
      1.   Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης ENIAC, καθώς και ο νομικός εκπρόσωπός της. Εκτελεί τα καθήκοντά του με πλήρη ανεξαρτησία και λογοδοτεί στο διοικητικό συμβούλιο. Ο διευθυντής ασκεί, έναντι του προσωπικού, τις αρμοδιότητες που αναφέρονται στο άρθρο 7 παράγραφος 2 του παρόντος κανονισμού.
      2.   Ο εκτελεστικός διευθυντής διορίζεται από το διοικητικό συμβούλιο για περίοδο τριών ετών, ύστερα από πρόσκληση εκδήλωσης ενδιαφέροντος που δημοσιεύεται στην Επίσημη Εφημερίδα της Ευρωπαϊκής Ένωσης και σε άλλες περιοδικές εκδόσεις ή ιστοσελίδες του διαδικτύου προσβάσιμες από το κοινό. Έπειτα από αξιολόγηση των επιδόσεων του εκτελεστικού διευθυντή, μπορεί το διοικητικό συμβούλιο να παρατείνει τη θητεία του άπαξ για περαιτέρω περίοδο που δεν θα υπερβαίνει τα τέσσερα έτη.
      3.   Ο ρόλος και τα καθήκοντα του εκτελεστικού διευθυντή είναι:
      
                  α)
               
               
                  να καταρτίζει το ετήσιο σχέδιο υλοποίησης του άρθρου 19 παράγραφος 3 και το ετήσιο σχέδιο προϋπολογισμού σε συνεργασία με την επιτροπή βιομηχανίας και έρευνας και να τα υποβάλλει προς έγκριση στο διοικητικό συμβούλιο σύμφωνα με το άρθρο 18·
               
            
                  β)
               
               
                  να επιβλέπει τη διοργάνωση και εκτέλεση όλων των δραστηριοτήτων που απαιτούνται για την εκτέλεση του ετήσιου σχεδίου υλοποίησης, στο πλαίσιο των κανόνων που ορίζει το παρόν καταστατικό και οι επακόλουθες αποφάσεις που εγκρίθηκαν από το διοικητικό συμβούλιο και από το συμβούλιο των δημόσιων αρχών·
               
            
                  γ)
               
               
                  να καταρτίζει την ετήσια έκθεση δραστηριοτήτων καθώς και τους ετήσιους λογαριασμούς του άρθρου 19 παράγραφος 5 και τον ισολογισμό του άρθρου 18 παράγραφος 4, και να τα υποβάλλει προς έγκριση στο διοικητικό συμβούλιο·
               
            
                  δ)
               
               
                  να υποβάλλει στο διοικητικό συμβούλιο προτάσεις προς έγκριση σχετικά με την εσωτερική λειτουργία της κοινής επιχείρησης ENIAC·
               
            
                  ε)
               
               
                  να υποβάλλει στο συμβούλιο των δημόσιων αρχών προτάσεις προς έγκριση σχετικά με τους διαδικαστικούς κανόνες για προσκλήσεις υποβολής προσφορών που δρομολογεί η κοινή επιχείρηση ENIAC, συμπεριλαμβανομένης της διαδικασίας αξιολόγησης και επιλογής της σχετικής πρότασης έργου·
               
            
                  στ)
               
               
                  να διαχειρίζεται τη δρομολόγηση προσκλήσεων για υποβολή προτάσεων, τη διαδικασία αξιολόγησης και επιλογής προτάσεων έργων και τη διαπραγμάτευση συμφωνιών επιχορήγησης επιλεγμένων προτάσεων, καθώς και την επακόλουθη περιοδική επιτήρηση και παρακολούθηση έργων στο πλαίσιο της εντολής που του έχει δοθεί από το συμβούλιο των δημόσιων αρχών·
               
            
                  ζ)
               
               
                  να συνάπτει συμφωνίες επιχορήγησης για την υλοποίηση δραστηριοτήτων Ε & Α όπως αναφέρεται στα άρθρα 12 και 13, καθώς και τις απαραίτητες συμβάσεις παροχής υπηρεσιών και προμηθειών για τη λειτουργία της κοινής επιχείρησης ENIAC όπως αναφέρεται στο άρθρο 20·
               
            
                  η)
               
               
                  να εγκρίνει όλες τις οφειλόμενες αμοιβές της κοινής επιχείρησης ENIAC·
               
            
                  θ)
               
               
                  να θεσπίζει και να εκτελεί τα απαραίτητα μέτρα και δράσεις για την αξιολόγηση της προόδου της κοινής επιχείρησης ENIAC προς την κατεύθυνση της επίτευξης των στόχων της, συμπεριλαμβανομένης ανεξάρτητης παρακολούθησης και ελέγχου για την αξιολόγηση της αποτελεσματικότητας και των επιδόσεων της κοινής επιχείρησης ENIAC·
               
            
                  ι)
               
               
                  να διοργανώνει ανασκόπηση έργων και τεχνικούς ελέγχους για την αξιολόγηση των αποτελεσμάτων έρευνας και ανάπτυξης και να υποβάλλει στο διοικητικό συμβούλιο εκθέσεις σχετικά με τα συνολικά αποτελέσματα·
               
            
                  ια)
               
               
                  να διεξάγει κατά περίπτωση οικονομικούς λογιστικούς ελέγχους, απευθείας ή μέσω των εθνικών δημοσίων αρχών, σχετικά με τους συμμετέχοντες στα έργα, σε συμμόρφωση με τους δημοσιονομικούς κανόνες της κοινής επιχείρησης ENIAC·
               
            
                  ιβ)
               
               
                  να διαπραγματεύεται τους όρους προσχώρησης νέων μελών στην κοινή επιχείρηση ENIAC, για λογαριασμό και στο πλαίσιο της εντολής του διοικητικού συμβουλίου·
               
            
                  ιγ)
               
               
                  να διεξάγει τυχόν άλλες απαραίτητες δράσεις για την επιτυχή επίτευξη των στόχων της κοινής επιχείρησης ENIAC, οι οποίες δεν προβλέπονται στο ετήσιο σχέδιο υλοποίησης του άρθρου 19 παράγραφος 3, εντός των ορίων και των όρων που έχει καθορίσει το διοικητικό συμβούλιο·
               
            
                  ιδ)
               
               
                  να συγκαλεί ή/και να οργανώνει συνεδριάσεις του διοικητικού συμβουλίου και του συμβουλίου των δημόσιων αρχών και να παρίσταται, κατά περίπτωση, στις εν λόγω συνεδριάσεις ως παρατηρητής·
               
            
                  ιε)
               
               
                  να παρέχει στο διοικητικό συμβούλιο κάθε πληροφορία που ζητεί·
               
            
                  ιστ)
               
               
                  να υποβάλλει στο διοικητικό συμβούλιο τις προτάσεις του σχετικά με την οργανωτική διάρθρωση της γραμματείας·
               
            
                  ιζ)
               
               
                  να πραγματοποιεί εκτίμηση της επικινδυνότητας και ανάλυση διαχειριστικών κινδύνων και να προτείνει στο διοικητικό συμβούλιο οποιαδήποτε απαραίτητη ασφάλιση για την κοινή επιχείρηση ENIAC ώστε αυτή να ανταποκριθεί στις υποχρεώσεις της.
               
            4.   Συνιστάται γραμματεία υπό την αρμοδιότητα του εκτελεστικού διευθυντή για παροχή υποστήριξης στο σύνολο των καθηκόντων του, συμπεριλαμβάνοντας:
      
                  α)
               
               
                  γραμματειακή υποστήριξη στα όργανα της κοινής επιχείρησης ENIAC·
               
            
                  β)
               
               
                  επιχειρησιακή υποστήριξη για την αξιολόγηση προτάσεων και την εποπτεία έργων, συμπεριλαμβανομένης υποστήριξης για τη διοργάνωση προσκλήσεων υποβολής προτάσεων και για τον διακανονισμό ανασκόπησης έργων και τεχνικών ελέγχων·
               
            
                  γ)
               
               
                  καθιέρωση και διαχείριση κατάλληλου συστήματος εσωτερικού ελέγχου και λογιστικού συστήματος·
               
            
                  δ)
               
               
                  οικονομικά καθήκοντα, συμπεριλαμβανομένων πληρωμών χρηματοδοτικών συνεισφορών από την κοινή επιχείρηση ENIAC σε συμμετέχοντες σε έργα·
               
            
                  ε)
               
               
                  υποστήριξη δραστηριοτήτων επικοινωνίας, όπως δημόσιες σχέσεις, δραστηριότητες δημοσίευσης και διάδοσης και διοργάνωση εκδηλώσεων·
               
            
                  στ)
               
               
                  διαχείριση προσκλήσεων διαγωνισμών για απαιτήσεις της κοινής επιχείρησης ENIAC σε προϊόντα/υπηρεσίες σύμφωνα με τους δημοσιονομικούς κανόνες της κοινής επιχείρησης ENIAC.
               
            5.   Καθήκοντα μη οικονομικού χαρακτήρα της γραμματείας μπορούν να ανατίθενται από την κοινή επιχείρηση ENIAC σε εξωτερικούς παρόχους υπηρεσιών. Οι σχετικές συμβάσεις συνάπτονται σύμφωνα με τις διατάξεις των δημοσιονομικών κανόνων της κοινής επιχείρησης ENIAC.
      Άρθρο 8
      Συμβούλιο των δημόσιων αρχών
      Σύνθεση, δικαιώματα ψήφου και διαδικασία λήψης αποφάσεων:
      
                  α)
               
               
                  Το συμβούλιο των δημόσιων αρχών αποτελείται από εκπροσώπους των δημόσιων αρχών της κοινής επιχείρησης ENIAC.
               
            
                  β)
               
               
                  Κάθε δημόσια αρχή ορίζει τους εκπροσώπους της και τον επικεφαλής, ο οποίος διαθέτει τα δικαιώματα ψήφου στο συμβούλιο των δημόσιων αρχών.
               
            
                  γ)
               
               
                  Ένα τρίτο των δικαιωμάτων ψήφου στο συμβούλιο των δημόσιων αρχών καταχωρείται στην Κοινότητα, τα υπόλοιπα δύο τρίτα κατανέμονται στα λοιπά μέλη του συμβουλίου των δημόσιων αρχών σε ετήσια βάση κατ’ αναλογία της χρηματοδοτικής τους συνεισφοράς στις δραστηριότητες της κοινής επιχείρησης ENIAC για το εν λόγω έτος, σύμφωνα με το άρθρο 11 παράγραφος 6 στοιχείο β) και με ανώτατο όριο για οποιοδήποτε μέλος ύψους 50 % των συνολικών δικαιωμάτων ψήφου στο συμβούλιο των δημόσιων αρχών.
               
            
                  δ)
               
               
                  Εφόσον λιγότερα από τρία κράτη μέλη της ENIAC έχουν ανακοινώσει στον εκτελεστικό διευθυντή τη χρηματοδοτική συνεισφορά τους σύμφωνα με το άρθρο 11 παράγραφος 6 στοιχείο β), η Κοινότητα διατηρεί ένα τρίτο των ψήφων και τα υπόλοιπα δύο τρίτα κατανέμονται ισομερώς μεταξύ των κρατών μελών της ENIAC.
               
            
                  ε)
               
               
                  Οι αποφάσεις λαμβάνονται με ποσοστό τουλάχιστον 60 % του συνόλου των ψήφων.
               
            
                  στ)
               
               
                  Ο εκπρόσωπος της Κοινότητας διατηρεί δικαίωμα αρνησικυρίας για όλα τα θέματα που αφορούν τη χρήση της συνεισφοράς της Κοινότητας στην κοινή επιχείρηση ENIAC.
               
            
                  ζ)
               
               
                  Κάθε κράτος μέλος ή χώρα συνδεδεμένη στο πρόγραμμα-πλαίσιο που δεν είναι μέλος της κοινής επιχείρησης ENIAC έχει το δικαίωμα συμμετοχής στο συμβούλιο των δημόσιων αρχών με καθεστώς παρατηρητή. Τα κράτη αυτά λαμβάνουν όλα τα σχετικά έγγραφα του συμβουλίου των δημοσίων αρχών και έχουν τη δυνατότητα παροχής συμβουλών ως προς οιαδήποτε απόφαση του συμβουλίου των δημοσίων αρχών.
               
            Ρόλος και καθήκοντα
      Το συμβούλιο των δημόσιων αρχών:
      
                  α)
               
               
                  εξασφαλίζει ότι οι αρχές της δίκαιης μεταχείρισης και διαφάνειας εφαρμόζονται δεόντως κατά την κατανομή δημόσιας χρηματοδότησης σε συμμετέχοντες σε έργα·
               
            
                  β)
               
               
                  συζητά και εγκρίνει το ετήσιο πρόγραμμα εργασιών του άρθρου 19 παράγραφος 2 έπειτα από προτάσεις της επιτροπής βιομηχανίας και έρευνας, συμπεριλαμβανομένων των προϋπολογισμών που διατίθενται για προσκλήσεις υποβολής προτάσεων·
               
            
                  γ)
               
               
                  εγκρίνει τον κανονισμό διαδικασίας για προσκλήσεις υποβολής προτάσεων, για την αξιολόγηση και επιλογή προτάσεων, καθώς και για την παρακολούθηση των έργων·
               
            
                  δ)
               
               
                  έπειτα από πρόταση του εκπροσώπου της Κοινότητας, αποφασίζει σχετικά με τη χρηματοδοτική συνεισφορά της κοινής επιχείρησης ENIAC στον προϋπολογισμό των προσκλήσεων για υποβολή προτάσεων·
               
            
                  ε)
               
               
                  εγκρίνει το πεδίο και τη δρομολόγηση προσκλήσεων για υποβολή προτάσεων·
               
            
                  στ)
               
               
                  εγκρίνει την επιλογή προτάσεων έργων που θα λάβουν δημόσια χρηματοδότηση έπειτα από προσκλήσεις υποβολής προτάσεων·
               
            
                  ζ)
               
               
                  έπειτα από πρόταση του εκπροσώπου της Κοινότητας, αποφασίζει σχετικά με το ποσοστό της χρηματοδοτικής συνεισφοράς της κοινής επιχείρησης ENIAC που αναφέρεται στο άρθρο 13, παράγραφος 6, στοιχείο α) σε συμμετέχοντες σε έργα που προκύπτουν από προσκλήσεις υποβολής προτάσεων για κάθε έτος·
               
            
                  η)
               
               
                  εγκρίνει τον εσωτερικό κανονισμό του σύμφωνα με την παράγραφο 3.
               
            Εσωτερικός κανονισμός
      
                  α)
               
               
                  Το συμβούλιο των δημόσιων αρχών συνεδριάζει τουλάχιστον δύο φορές ετησίως, κατά κανόνα στην έδρα της κοινής επιχείρησης ENIAC.
               
            
                  β)
               
               
                  Το συμβούλιο των δημόσιων αρχών εκλέγει τον πρόεδρό του.
               
            
                  γ)
               
               
                  Έως ότου το συμβούλιο των δημόσιων αρχών εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.
               
            
                  δ)
               
               
                  Η απαρτία στο συμβούλιο των δημόσιων αρχών συνίσταται στην παρουσία της Επιτροπής και εκπροσώπων τουλάχιστον τριών κρατών μελών της ENIAC.
               
            Άρθρο 9
      Επιτροπή βιομηχανίας και έρευνας
      Σύνθεση
      
                  α)
               
               
                  Ο AENEAS διορίζει τα μέλη της επιτροπής βιομηχανίας και έρευνας.
               
            
                  β)
               
               
                  Η επιτροπή βιομηχανίας και έρευνας αποτελείται από 25 μέλη κατ’ ανώτατο όριο.
               
            Ρόλος και καθήκοντα
      Η επιτροπή βιομηχανίας και έρευνας:
      
                  α)
               
               
                  εκπονεί το σχέδιο του πολυετούς στρατηγικού σχεδιασμού του άρθρου 19 παράγραφος 1, περιλαμβανομένου του περιεχομένου και της επικαιροποίησης του θεματολόγιου έρευνας και το υποβάλει προς έγκριση στο διοικητικό συμβούλιο·
               
            
                  β)
               
               
                  καταρτίζει το σχέδιο του ετήσιου προγράμματος εργασιών του άρθρου 19 παράγραφος 2, περιλαμβανομένων των προτάσεων για το περιεχόμενο των προσκλήσεων για την υποβολή προτάσεων που θα δρομολογηθούν από την κοινή επιχείρηση ENIAC·
               
            
                  γ)
               
               
                  επεξεργάζεται προτάσεις αναφορικά με τη στρατηγική της κοινής επιχείρησης ENIAC στην τεχνολογία, την έρευνα και την καινοτομία·
               
            
                  δ)
               
               
                  επεξεργάζεται προτάσεις για δραστηριότητες που αφορούν τη δημιουργία ανοιχτών περιβαλλόντων καινοτομίας, την προώθηση της συμμετοχής ΜΜΕ, την εκπόνηση προτύπων με διαφανείς διαδικασίες και ανοιχτή συμμετοχή, τη διεθνή συνεργασία, τη διάδοση και τις δημόσιες σχέσεις·
               
            
                  ε)
               
               
                  συμβουλεύει τα λοιπά όργανα για κάθε θέμα που σχετίζεται με το σχεδιασμό και τη λειτουργία προγραμμάτων έρευνας και ανάπτυξης, την ενίσχυση συμπράξεων και την αποδέσμευση πόρων στην Ευρώπη με σκοπό την επίτευξη των στόχων της κοινής επιχείρησης ENIAC·
               
            
                  στ)
               
               
                  ορίζει, εφόσον απαιτηθεί, ομάδες εργασίας υπό το γενικό συντονισμό ενός ή περισσοτέρων μελών της επιτροπής βιομηχανίας και έρευνας για την εκτέλεση των παραπάνω καθηκόντων·
               
            
                  ζ)
               
               
                  εγκρίνει τον εσωτερικό κανονισμό της σύμφωνα με την παράγραφο 3.
               
            Εσωτερικός κανονισμός
      
                  α)
               
               
                  Η επιτροπή βιομηχανίας και έρευνας συνεδριάζει τουλάχιστον δύο φορές το χρόνο.
               
            
                  β)
               
               
                  Η επιτροπή βιομηχανίας και έρευνας εκλέγει τον πρόεδρό της.
               
            
                  γ)
               
               
                  Έως ότου η επιτροπή βιομηχανίας και έρευνας εγκρίνει τον εσωτερικό κανονισμό της, οι συνεδριάσεις της συγκαλούνται από τον AENEAS.
               
            Άρθρο 10
      Καθήκοντα εσωτερικού ελέγχου
      Τα καθήκοντα που ανατίθενται στον εσωτερικό ελεγκτή της Επιτροπής βάσει του άρθρου 185 παράγραφος 3 του δημοσιονομικού κανονισμού εκτελούνται υπό την ευθύνη του διοικητικού συμβουλίου, το οποίο προνοεί καταλλήλως λαμβάνοντας υπόψη το μέγεθος και το πεδίο εφαρμογής της κοινής επιχείρησης ENIAC.
      Άρθρο 11
      Πηγές χρηματοδότησης
      1.   Οι δραστηριότητες της κοινής επιχείρησης ENIAC χρηματοδοτούνται από κοινού, με χρηματοδοτικές συνεισφορές σε τμηματικές καταβολές και συνεισφορές σε είδος των μελών της για την υποστήριξη των δαπανών λειτουργίας και των δραστηριοτήτων Ε & Α.
      2.   Το σύνολο των πόρων της κοινής επιχείρησης ENIAC αφιερώνεται στην επίτευξη των στόχων που καθορίζονται στο άρθρο 2 του παρόντος καταστατικού.
      3.   Οι πόροι της κοινής επιχείρησης ENIAC που είναι εγγεγραμμένοι στον προϋπολογισμό της αποτελούνται από:
      
                  α)
               
               
                  τις συνεισφορές των μελών στα έξοδα λειτουργίας, εκτός των αναφερομένων στην παράγραφο 5 στοιχείο γ)·
               
            
                  β)
               
               
                  κοινοτική συνεισφορά για χρηματοδότηση των δραστηριοτήτων E & A·
               
            
                  γ)
               
               
                  κάθε έσοδο που αποφέρει η κοινή επιχείρηση ENIAC·
               
            
                  δ)
               
               
                  άλλες χρηματοδοτικές συνεισφορές και έσοδα.
               
            Κάθε τόκος που αποφέρουν οι συνεισφορές τις οποίες καταβάλλουν τα μέλη λογίζεται ως έσοδο της κοινής επιχείρησης ENIAC.
      4.   Κάθε νομική οντότητα που δεν είναι μέλος μπορεί να συνεισφέρει, σε είδος ή σε χρήμα, στους πόρους της κοινής επιχείρησης ENIAC υπό τους όρους και προϋποθέσεις που διαπραγματεύεται ο εκτελεστικός διευθυντής για λογαριασμό και στο πλαίσιο της εντολής του διοικητικού συμβουλίου.
      5.   Τα μέλη της κοινής επιχείρησης ENIAC αναλαμβάνουν τα έξοδα λειτουργίας της:
      
                  α)
               
               
                  ο AENEAS πραγματοποιεί συνεισφορά έως 20 εκατ. ευρώ ή έως ποσοστό 1 % της συνολικής δαπάνης όλων των έργων, αναλόγως του ποιο ποσό είναι μεγαλύτερο, εφόσον δεν υπερβαίνει τα 30 εκατ. ευρώ·
               
            
                  β)
               
               
                  η Κοινότητα πραγματοποιεί συνεισφορά έως 10 εκατ. ευρώ. Αν μέρος της συνεισφοράς αυτής δεν χρησιμοποιηθεί μπορεί να διατεθεί για δραστηριότητες E & A που προβλέπονται στην παράγραφο 6·
               
            
                  γ)
               
               
                  τα κράτη μέλη της ENIAC καταβάλλουν συνεισφορές σε είδος στα έξοδα λειτουργίας, διευκολύνοντας την υλοποίηση των έργων και τη χορήγηση δημόσιων πόρων όπως αναφέρεται στα άρθρα 12 και 13·
               
            
                  δ)
               
               
                  οι συνεισφορές της Κοινότητας και του AENEAS διατίθενται σύμφωνα με τις διατάξεις του σχετικού ετήσιου σχεδίου προϋπολογισμού του άρθρου 18. Προβλέπονται τμηματικές καταβολές βάσει των οικονομικών αναγκών της κοινής επιχείρησης.
               
            6.   Οι δραστηριότητες E & A της κοινής επιχείρησης ENIAC υποστηρίζονται από:
      
                  α)
               
               
                  χρηματοδοτική συνεισφορά της Κοινότητας ύψους έως 440 εκατ. ευρώ για τη χρηματοδότηση έργων η οποία ενδέχεται να αυξηθεί κατά το τυχόν μη διατεθέν ποσό της κοινοτικής συνεισφοράς που προβλέπεται στην παράγραφο 5 στοιχείο β)·
               
            
                  β)
               
               
                  χρηματοδοτικές συνεισφορές κρατών μελών της ENIAC που συνολικά ανέρχονται σε τουλάχιστον 1,8 φορές τη χρηματοδοτική συνεισφορά της Κοινότητας. Οι εν λόγω χρηματοδοτικές συνεισφορές καταβάλλονται σε συμμετέχοντες στα έργα, σύμφωνα με τις διατάξεις των άρθρων 12 και 13. Κάθε έτος, μέχρι συγκεκριμένη ημερομηνία που καθορίζεται από το διοικητικό συμβούλιο, τα κράτη μέλη της ENIAC ανακοινώνουν στον εκτελεστικό διευθυντή τις εθνικές χρηματοδοτικές υποχρεώσεις που έχουν αναλάβει για προσκλήσεις υποβολής προτάσεων που θα δρομολογηθούν από την κοινή επιχείρηση ENIAC λαμβάνοντας υπόψη το πεδίο εφαρμογής των υποστηριζόμενων στις προσκλήσεις δραστηριοτήτων E & A·
               
            
                  γ)
               
               
                  συνεισφορές σε είδος από οργανισμούς E & A που συμμετέχουν σε έργα που ισούνται προς το μερίδιό τους στις απαιτούμενες επιλέξιμες δαπάνες για τη διεξαγωγή των έργων, όπως ορίζονται βάσει των κανόνων των αρχών χρηματοδότησης που συνάπτουν τις συμφωνίες επιχορήγησης. Η συνολική συνεισφορά τους κατά τη διάρκεια της κοινής επιχείρησης ENIAC ισούται με ή υπερβαίνει τη συνεισφορά των δημόσιων αρχών.
               
            7.   Οι χρηματοδοτικές συνεισφορές των μελών στην κοινή επιχείρηση ENIAC καταβάλλονται τμηματικά, σύμφωνα με τις διατάξεις του ετήσιου σχεδίου προϋπολογισμού του άρθρου 18.
      8.   Κάθε νέο μέλος της κοινής επιχείρησης ENIAC, εκτός των κρατών μελών ή των συνδεδεμένων χωρών, καταβάλλει χρηματοδοτική συνεισφορά στην κοινή επιχείρηση ENIAC.
      9.   Σε περίπτωση που μέλος της κοινής επιχείρησης ENIAC δεν ανταποκρίνεται στις ανειλημμένες υποχρεώσεις του όσον αφορά τη συμφωνηθείσα χρηματοδοτική συνεισφορά του στην κοινή επιχείρηση ENIAC, ο εκτελεστικός διευθυντής ενημερώνει εγγράφως το μέλος σχετικά και ορίζει ένα εύλογο χρονικό διάστημα για τη διόρθωση της παράλειψης. Εάν η παράλειψη δεν έχει διορθωθεί εντός του ορισθέντος διαστήματος, ο εκτελεστικός διευθυντής συγκαλεί συνεδρίαση του διοικητικού συμβουλίου για να αποφασιστεί εάν θα ανακληθεί η ιδιότητα του μέλους που δεν συμμορφώνεται ή εάν πρέπει να ληφθούν άλλα μέτρα έως ότου εκπληρώσει τις υποχρεώσεις του.
      10.   Η κοινή επιχείρηση ENIAC είναι κύριος όλων των περιουσιακών στοιχείων που έχει παραγάγει ή που έχουν μεταβιβαστεί σε αυτήν για την εκπλήρωση των στόχων της όπως περιγράφονται στο άρθρο 2 του παρόντος κανονισμού, εκτός εάν ορίζεται διαφορετικά.
      Άρθρο 12
      Υλοποίηση δραστηριοτήτων Ε & Α
      1.   Η κοινή επιχείρηση ENIAC υποστηρίζει δραστηριότητες Ε&A έπειτα από προκήρυξη ανοικτού διαγωνισμού, την ανεξάρτητη αξιολόγηση και επιλογή προτάσεων, την κατανομή δημοσίων πόρων σε επιλεγμένα έργα, καθώς και με τη χρηματοδότηση έργων.
      2.   Η κοινή επιχείρηση ENIAC συνάπτει συμφωνίες επιχορήγησης με συμμετέχοντες σε έργα για την υλοποίηση των έργων. Οι όροι και οι προϋποθέσεις των εν λόγω συμφωνιών επιχορήγησης είναι σύμφωνοι με τους δημοσιονομικούς κανόνες της κοινής επιχείρησης ENIAC και αναφέρονται και, κατά περίπτωση, βασίζονται σε αντίστοιχες εθνικές συμφωνίες επιχορήγησης, όπως αναφέρεται στο άρθρο 13 παράγραφος 6 στοιχείο β).
      3.   Για να καταστεί δυνατή η υλοποίηση έργων και η χορήγηση δημόσιων πόρων, η κοινή επιχείρηση ENIAC καθιερώνει διοικητικές ρυθμίσεις με τις εθνικές οντότητες που έχουν οριστεί για το σκοπό αυτό από τα κράτη μέλη της ENIAC, σύμφωνα με τους δημοσιονομικούς κανόνες της κοινής επιχείρησης ENIAC.
      4.   Τα κράτη μέλη ή συνδεδεμένες χώρες που δεν είναι μέλη της κοινής επιχείρησης ENIAC μπορούν να συνάπτουν παρεμφερείς ρυθμίσεις με την κοινή επιχείρηση ENIAC.
      5.   Η κοινή επιχείρηση ENIAC καθορίζει τις διαδικασίες για την εποπτεία και τον έλεγχο των δραστηριοτήτων Ε & Α, συμπεριλαμβανομένων διατάξεων για την παρακολούθηση και τον τεχνικό έλεγχο των έργων. Τα κράτη μέλη της ENIAC δεν απαιτούν πρόσθετες εκθέσεις παρακολούθησης και τεχνικού ελέγχου, πλην των απαιτούμενων από την κοινή επιχείρηση ENIAC.
      Άρθρο 13
      Χρηματοδότηση των έργων
      1.   Η δημόσια χρηματοδότηση για έργα που επιλέγονται έπειτα από προσκλήσεις για υποβολή προτάσεων τις οποίες δημοσιεύει η κοινή επιχείρηση ENIAC, συνίσταται στις εθνικές χρηματοδοτικές συνεισφορές από τα κράτη μέλη της ENIAC ή/και τη χρηματοδοτική συνεισφορά από την κοινή επιχείρηση ENIAC. Κάθε δημόσια ενίσχυση στο πλαίσιο της παρούσας πρωτοβουλίας δεν θίγει τους διαδικαστικούς και τους ουσιαστικούς κανόνες περί κρατικών ενισχύσεων, εφόσον συντρέχει περίπτωση.
      2.   Οι ακόλουθες νομικές οντότητες είναι επιλέξιμες για χρηματοδότηση από την κοινοτική συνεισφορά στις δραστηριότητες Ε & Α της κοινής επιχείρησης ENIAC:
      
                  α)
               
               
                  νομικές οντότητες με έδρα στα κράτη μέλη της ENIAC, οι οποίες έχουν συνάψει συμφωνία επιχορήγησης για έργο αυτού του είδους με την αντίστοιχη εθνική αρχή, σύμφωνα με τις διαδικασίες ανάθεσης της κοινής επιχείρησης ENIAC·
               
            
                  β)
               
               
                  άλλες νομικές οντότητες με έδρα σε κράτη μέλη ή σε συνδεδεμένες χώρες που δεν είναι μέλη της κοινής επιχείρησης ENIAC. Στην περίπτωση αυτή, τα εν λόγω κράτη ή χώρες μπορούν να συνάπτουν με την κοινή επιχείρηση ENIAC ρυθμίσεις διοικητικού χαρακτήρα για να καθίσταται δυνατή η συμμετοχή των εταιρειών και οργανισμών E & A που είναι εγκατεστημένοι στο έδαφός τους.
               
            Προκειμένου να είναι επιλέξιμες για κοινοτική χρηματοδότηση, οι δαπάνες της διενέργειας δραστηριοτήτων Ε & A δεν περιλαμβάνουν φόρο προστιθέμενης αξίας.
      3.   Στις προσκλήσεις για υποβολή προτάσεων που δρομολογούνται και δημοσιεύονται από την κοινή επιχείρηση ENIAC προσδιορίζεται ο συνολικός διαθέσιμος προϋπολογισμός για κάθε πρόσκληση. Στον εν λόγω προϋπολογισμό αναφέρονται τα ποσά που δεσμεύονται σε εθνικό επίπεδο από κάθε κράτος μέλος της ENIAC καθώς και το εκτιμώμενο ποσό της χρηματοδοτικής συνεισφοράς της κοινής επιχείρησης ENIAC. Στις προσκλήσεις αναφέρονται τα κριτήρια αξιολόγησης σε σχέση με τους στόχους της πρόσκλησης και τυχόν εθνικά κριτήρια επιλεξιμότητας ή κριτήρια επιλεξιμότητας της κοινής επιχείρησης.
      4.   Η χρηματοδοτική συνεισφορά της κοινής επιχείρησης ENIAC στον προϋπολογισμό κάθε πρόσκλησης ισούται με ποσοστό 55 % του συνολικού ποσού που είχε δεσμευθεί από τα κράτη μέλη της ENIAC, εκτός εάν το συμβούλιο των δημόσιων αρχών αποφασίσει διαφορετικά έπειτα από πρόταση του εκπροσώπου της Κοινότητας.
      5.   Όσον αφορά τις προσκλήσεις, την αξιολόγηση και την επιλογή των προτάσεων τηρούνται οι ακόλουθοι κανόνες:
      
                  α)
               
               
                  Προσκλήσεις για υποβολή προτάσεων που δρομολογούνται από την κοινή επιχείρηση ENIAC είναι ανοιχτές σε συμμετέχοντες που είναι εγκατεστημένοι σε κράτη μέλη της ENIAC και σε οποιοδήποτε άλλο κράτος μέλος ή συνδεδεμένη χώρα. Οι προσκλήσεις αυτές δημοσιεύονται.
               
            
                  β)
               
               
                  Κοινοπραξίες συμμετεχόντων σε προτάσεις έργων που υποβάλλονται κατόπιν των εν λόγω προσκλήσεων περιλαμβάνουν τουλάχιστον τρεις μη θυγατρικές οντότητες εγκατεστημένες σε τουλάχιστον τρία κράτη μέλη της ENIAC. Οι μέλλοντες συμμετέχοντες και η συνεισφορά τους στις προτάσεις έργων ελέγχονται από την κοινή επιχείρηση, βάσει επαληθεύσεων που παρέχονται από τις αντίστοιχες δημόσιες αρχές, σε σχέση με τα προκαθορισμένα κριτήρια επιλεξιμότητας για χρηματοδότηση των κρατών μελών και της κοινής επιχείρησης. Ενημερώνονται για τη συμμόρφωσή τους προς αυτά, ει δυνατόν πριν καταθέσουν πλήρη πρόταση έργου. Οι έλεγχοι αυτοί δεν πρέπει να επιφέρουν σημαντικές καθυστερήσεις στην αξιολόγηση των προτάσεων και τη διαδικασία επιλογής.
               
            
                  γ)
               
               
                  Με τη διαδικασία αξιολόγησης και επιλογής που διενεργείται με τη βοήθεια ανεξάρτητων εμπειρογνωμόνων εξασφαλίζεται ότι για την κατανομή της δημόσιας χρηματοδότησης της κοινής επιχείρησης ENIAC τηρούνται οι αρχές της ισότιμης μεταχείρισης, της αριστείας και του ανταγωνισμού.
               
            
                  δ)
               
               
                  Έπειτα από την αξιολόγηση των προτάσεων, το συμβούλιο των δημόσιων αρχών καταρτίζει ιεραρχημένο κατάλογο προτάσεων βάσει σαφών κριτηρίων αξιολόγησης και της συνολικής συμβολής τους στην επίτευξη των στόχων της πρόσκλησης.
               
            
                  ε)
               
               
                  Το συμβούλιο των δημόσιων αρχών αποφασίζει σχετικά με την επιλογή προτάσεων και την κατανομή δημόσιας χρηματοδότησης σε επιλεγμένες προτάσεις έως το όριο του διαθέσιμου προϋπολογισμού, λαμβάνοντας υπόψη τυχόν εθνικά κριτήρια επιλεξιμότητας και τις επαληθεύσεις που διεξάγονται σύμφωνα με το στοιχείο β). Η απόφαση αυτή είναι επίσης δεσμευτική για τα κράτη μέλη της ENIAC, χωρίς περαιτέρω διαδικασίες αξιολόγησης και επιλογής.
               
            Χρηματοδότηση των έργων
      
                  α)
               
               
                  Η χρηματοδοτική συνεισφορά της κοινής επιχείρησης ENIAC προς συμμετέχοντες σε έργα παρέχεται ως ποσοστό της συνολικής δαπάνης για την υλοποίηση του έργου, η οποία καθορίζεται κατά περίπτωση από τις αντίστοιχες χρηματοδοτούσες αρχές που συνάπτουν τις συμφωνίες επιχορήγησης. Το ποσοστό αυτό καθορίζεται σε ετήσια βάση από την κοινή επιχείρηση ENIAC και φθάνει έως 16,7 %. Το ποσοστό αυτό είναι το ίδιο για όλους τους συμμετέχοντες σε έργα που προκύπτουν από οποιαδήποτε πρόσκληση υποβολής προτάσεων.
               
            
                  β)
               
               
                  Τα κράτη μέλη της ENIAC συνάπτουν συμφωνίες επιχορήγησης με συμμετέχοντες σε έργα σύμφωνα με τους εθνικούς τους κανόνες, ιδίως όσον αφορά κριτήρια επιλεξιμότητας και λοιπές απαραίτητες οικονομικές και νομικές απαιτήσεις. Κατά περίπτωση, οι εθνικές χρηματοδοτικές συνεισφορές από κράτη μέλη της ENIAC καταβάλλονται απευθείας στους συμμετέχοντες στα έργα σύμφωνα με εθνικές συμφωνίες επιχορήγησης. Τα κράτη μέλη της ENIAC καταβάλλουν μέγιστη προσπάθεια για τον συντονισμό των όρων και προϋποθέσεων και της σύναψης συμφωνιών επιχορήγησης και για την έγκαιρη καταβολή των χρηματοδοτικών συνεισφορών τους.
               
            Άρθρο 14
      Χρηματοδοτικές υποχρεώσεις
      Οι χρηματοδοτικές υποχρεώσεις της κοινής επιχείρησης ENIAC δεν υπερβαίνουν το ποσό χρηματοοικονομικών πόρων που είναι διαθέσιμοι ή που έχουν δεσμευθεί για τον προϋπολογισμό της από τα μέλη της.
      Άρθρο 15
      Οικονομικά έσοδα
      Εκτός από την περίπτωση που η κοινή επιχείρηση ENIAC βρίσκεται σε καθεστώς εκκαθάρισης κατ’ εφαρμογή του άρθρου 25, δεν καταβάλλεται στα μέλη της κοινής επιχείρησης ENIAC ενδεχόμενο πλεόνασμα εσόδων.
      Άρθρο 16
      Οικονομικό έτος
      Το οικονομικό έτος αντιστοιχεί στο ημερολογιακό έτος.
      Άρθρο 17
      Δημοσιονομική εκτέλεση
      Ο εκτελεστικός διευθυντής εκτελεί τον προϋπολογισμό της κοινής επιχείρησης ENIAC.
      Άρθρο 18
      Χρηματοοικονομική πληροφόρηση
      1.   Κάθε έτος, ο εκτελεστικός διευθυντής υποβάλλει στο διοικητικό συμβούλιο προσχέδιο του ετήσιου προϋπολογισμού που περιλαμβάνει πρόβλεψη των ετήσιων δαπανών για τα επόμενα δύο έτη, καθώς και πίνακα του προσωπικού. Στην εν λόγω πρόβλεψη, οι εκτιμήσεις εσόδων και δαπανών για το πρώτο από τα δύο αυτά έτη παρατίθενται με τον βαθμό λεπτομέρειας που απαιτείται για την εσωτερική δημοσιονομική διαδικασία κάθε μέλους όσον αφορά τη χρηματοδοτική του συνεισφορά στην κοινή επιχείρηση ENIAC. Ο εκτελεστικός διευθυντής παρέχει στο διοικητικό συμβούλιο όλες τις απαιτούμενες συμπληρωματικές πληροφορίες προς το σκοπό αυτό.
      2.   Τα μέλη του διοικητικού συμβουλίου ανακοινώνουν στον εκτελεστικό διευθυντή τα σχόλιά τους επί του προσχεδίου προϋπολογισμού και ιδίως επί των εκτιμήσεων εσόδων και δαπανών για το επόμενο έτος.
      3.   Λαμβάνοντας υπόψη τα σχόλια των μελών του διοικητικού συμβουλίου, ο εκτελεστικός διευθυντής καταρτίζει το σχέδιο του ετήσιου προϋπολογισμού για το επόμενο έτος, σε συνεργασία με την επιτροπή βιομηχανίας και έρευνας και το υποβάλλει στο διοικητικό συμβούλιο προς έγκριση.
      4.   Το σχέδιο του ετήσιου προϋπολογισμού και το ετήσιο σχέδιο υλοποίησης, που αναφέρεται στο άρθρο 19, παράγραφος 3, για ένα συγκεκριμένο έτος εγκρίνονται από το διοικητικό συμβούλιο της κοινής επιχείρησης ENIAC μέχρι το τέλος του προηγούμενου έτους.
      5.   Εντός διμήνου από το τέλος κάθε οικονομικού έτους, ο εκτελεστικός διευθυντής υποβάλλει προς έγκριση στο διοικητικό συμβούλιο τους ετήσιους λογαριασμούς και τον ισολογισμό του προηγούμενου έτους. Οι ετήσιοι λογαριασμοί και ο ισολογισμός για το προηγούμενο έτος υποβάλλονται στο Ευρωπαϊκό Ελεγκτικό Συνέδριο και την Επιτροπή.
      Άρθρο 19
      Προγραμματισμός και εκθέσεις
      1.   Στον πολυετή στρατηγικό σχεδιασμό προσδιορίζονται η στρατηγική και τα σχέδια για την επίτευξη των στόχων της κοινής επιχείρησης ENIAC, συμπεριλαμβανομένου του θεματολογίου έρευνας.
      2.   Στο ετήσιο πρόγραμμα εργασιών περιγράφεται το πεδίο εφαρμογής και ο προϋπολογισμός για τις προσκλήσεις υποβολής προτάσεων που απαιτούνται για την υλοποίηση του θεματολογίου έρευνας για ένα συγκεκριμένο έτος.
      3.   Στο ετήσιο σχέδιο υλοποίησης προσδιορίζεται το σχέδιο για την εκτέλεση του συνόλου των δραστηριοτήτων της κοινής επιχείρησης ENIAC για ένα συγκεκριμένο έτος, συμπεριλαμβανομένων των προγραμματισμένων προσκλήσεων υποβολής προτάσεων και των δράσεων που πρέπει να υλοποιηθούν μέσω διαγωνισμών. Ο εκτελεστικός διευθυντής υποβάλλει στο διοικητικό συμβούλιο το ετήσιο σχέδιο υλοποίησης μαζί με το ετήσιο σχέδιο προϋπολογισμού του άρθρου 18.
      4.   Στην ετήσια έκθεση δραστηριοτήτων παρουσιάζεται η πρόοδος της κοινής επιχείρησης ENIAC για κάθε ημερολογιακό έτος, ιδίως σε σχέση με τον πολυετή στρατηγικό σχεδιασμό και το ετήσιο σχέδιο υλοποίησης για το εν λόγω έτος. Περιλαμβάνονται επίσης στοιχεία για τη συμμετοχή των ΜΜΕ στις δραστηριότητες Ε & Α της κοινής επιχείρησης.
      Η ετήσια έκθεση δραστηριοτήτων υποβάλλεται από τον εκτελεστικό διευθυντή μαζί με τους ετήσιους λογαριασμούς και τον ισολογισμό.
      5.   Αφού εγκριθούν από το διοικητικό συμβούλιο, ο πολυετής στρατηγικός σχεδιασμός, το ετήσιο σχέδιο υλοποίησης και η ετήσια έκθεση δραστηριοτήτων δίδονται στη δημοσιότητα.
      Άρθρο 20
      Συμβάσεις υπηρεσιών και συμβάσεις προμηθειών
      Η κοινή επιχείρηση ENIAC καθορίζει όλες τις ενδεδειγμένες διαδικασίες και τους μηχανισμούς για την υλοποίηση, την εποπτεία και τον έλεγχο των συμβάσεων παροχής υπηρεσιών και προμηθειών που κατά περίπτωση συνάπτονται για τη λειτουργία της κοινής επιχείρησης ENIAC σύμφωνα με τις διατάξεις των δημοσιονομικών της κανόνων.
      Άρθρο 21
      Ευθύνη των μελών, ασφάλιση
      1.   Η κοινή επιχείρηση ENIAC δεν είναι υπεύθυνη για την εκπλήρωση των οικονομικών υποχρεώσεων των μελών της. Δεν φέρει ευθύνη για κανένα κράτος μέλος της ENIAC που δεν έχει εκπληρώσει τις υποχρεώσεις που υπέχει από τις προσκλήσεις για υποβολή προτάσεων που δρομολόγησε η κοινή επιχείρηση ENIAC.
      2.   Τα μέλη δεν είναι υπεύθυνα για καμία υποχρέωση της κοινής επιχείρησης ENIAC. Η οικονομική ευθύνη των μελών είναι εσωτερική ευθύνη, αποκλειστικά έναντι της κοινής επιχείρησης ENIAC, και περιορίζεται στην εκ μέρους τους ανάληψη δέσμευσης να συνεισφέρουν στους πόρους όπως ορίζεται στο άρθρο 11 παράγραφος 3.
      3.   Ανεξαρτήτως των χρηματοδοτικών συνεισφορών που οφείλονται στους συμμετέχοντες στα έργα σύμφωνα με το άρθρο 13 παράγραφος 6 στοιχείο α), η οικονομική ευθύνη της κοινής επιχείρησης ENIAC για τις οφειλές της περιορίζεται στις συνεισφορές που έχουν πραγματοποιήσει τα κράτη μέλη για τις δαπάνες λειτουργίας όπως ορίζεται στο άρθρο 11 παράγραφος 3 στοιχείο α).
      4.   Η κοινή επιχείρηση ENIAC συνάπτει και διατηρεί κατάλληλη ασφαλιστική σύμβαση.
      Άρθρο 22
      Σύγκρουση συμφερόντων
      Η κοινή επιχείρηση ENIAC αποφεύγει κάθε σύγκρουση συμφερόντων κατά την εκτέλεση των δραστηριοτήτων της.
      Άρθρο 23
      Πολιτική για τα δικαιώματα διανοητικής ιδιοκτησίας
      1.   Οι ακόλουθοι κανόνες που διέπουν την προστασία και τη διάδοση ερευνητικών πορισμάτων βασίζονται στον κανονισμό (ΕΚ) αριθ. 1906/2002 και εξασφαλίζουν, εφόσον συντρέχει περίπτωση, την προστασία της διανοητικής ιδιοκτησίας που προκύπτει από δραστηριότητες Ε & Α στο πλαίσιο του παρόντος κανονισμού, καθώς και τη χρήση και διάδοση των αποτελεσμάτων της έρευνας.
      Στόχος της πολιτικής διανοητικής ιδιοκτησίας, όπως παρουσιάζεται στο παρόν άρθρο, είναι η προώθηση της δημιουργίας γνώσης και η αξιοποίησή της, η επίτευξη δίκαιης κατανομής των δικαιωμάτων, η ανταμοιβή της καινοτομίας, καθώς και η επίτευξη ευρύτερης συμμετοχής ιδιωτικών και δημόσιων οντοτήτων στα έργα.
      2.   Για τους σκοπούς του παρόντος άρθρου νοούνται ως:
      
                  α)
               
               
                  «πληροφορία»: κάθε σχέδιο, προδιαγραφή, φωτογραφία, δείγμα, μοντέλο, διεργασία, διαδικασία, οδηγία, λογισμικό, έκθεση, έγγραφο ή κάθε άλλη τεχνική ή/και εμπορική πληροφορία, τεχνογνωσία, δεδομένο ή τεκμήριο οποιουδήποτε είδους, συμπεριλαμβανομένων προφορικών πληροφοριών, εκτός αντικειμένων που προστατεύονται από «δικαιώματα διανοητικής ιδιοκτησίας»·
               
            
                  β)
               
               
                  «δικαιώματα διανοητικής ιδιοκτησίας» (ΔΔΙ): κάθε δικαίωμα διανοητικής ιδιοκτησίας, συμπεριλαμβανομένων διπλωμάτων ευρεσιτεχνίας, υποδειγμάτων χρησιμότητας και πιστοποιητικών χρησιμότητας, δικαιωμάτων βιομηχανικού σχεδιασμού, δικαιωμάτων δημιουργού, εμπορικών μυστικών, δικαιωμάτων βάσεων δεδομένων, δικαιωμάτων τοπογραφιών προϊόντων ημιαγωγών, καθώς και οποιωνδήποτε καταχωρίσεων, εφαρμογών, υποδιαιρέσεων, συνεχίσεων, επανεξετάσεων, ανανεώσεων ή επανεκδόσεων οποιουδήποτε από τα προηγούμενα, εξαιρουμένων των εμπορικών σημάτων και επωνυμιών·
               
            
                  γ)
               
               
                  «προϋπάρχουσα πληροφορία»: κάθε πληροφορία που βρίσκεται υπό την ιδιοκτησία ή τον έλεγχο ενός συμμετέχοντος σε έργο κατά την ημερομηνία που τέθηκε σε ισχύ η αντίστοιχη συμφωνία έργου, ή της οποίας η ιδιοκτησία ή ο έλεγχος αποκτήθηκε από συμμετέχοντα σε έργο ως αποτέλεσμα δραστηριοτήτων εκτός του πλαισίου του έργου·
               
            
                  δ)
               
               
                  «προϋπάρχοντα ΔΔΙ»: κάθε ΔΔΙ που βρίσκεται υπό την ιδιοκτησία ή τον έλεγχο ενός συμμετέχοντος σε έργο κατά την ημερομηνία που τέθηκε σε ισχύ η αντίστοιχη συμφωνία έργου, ή του οποίου η ιδιοκτησία ή ο έλεγχος αποκτήθηκε κατά τη διάρκεια της αντίστοιχης συμφωνίας έργου ως αποτέλεσμα δραστηριοτήτων εκτός του πλαισίου του έργου·
               
            
                  ε)
               
               
                  «προϋπάρχοντα στοιχεία»: προϋπάρχουσες πληροφορίες και προϋπάρχοντα ΔΔΙ·
               
            
                  στ)
               
               
                  «νέα πληροφορία»: κάθε πληροφορία που δημιουργείται ως αποτέλεσμα των δραστηριοτήτων που διεξάγονται εντός του πλαισίου του εκάστοτε έργου, όπως καθορίζεται στην αντίστοιχη συμφωνία του έργου·
               
            
                  ζ)
               
               
                  «νέα ΔΔΙ»: κάθε ΔΔΙ που δημιουργείται ως αποτέλεσμα των δραστηριοτήτων που διεξάγονται εντός του πλαισίου του εκάστοτε έργου, όπως καθορίζεται στην αντίστοιχη συμφωνία του έργου·
               
            
                  η)
               
               
                  «νέα στοιχεία», νέες πληροφορίες και νέα ΔΔΙ·
               
            
                  θ)
               
               
                  «δικαίωμα πρόσβασης»: μη αποκλειστικές άδειες και δικαιώματα χρηστών σε προϋπάρχοντα και νέα στοιχεία, στα οποία δικαιώματα δεν περιλαμβάνεται το δικαίωμα παραχώρησης περαιτέρω άδειας εκμετάλλευσης, εκτός εάν έχει συμφωνηθεί διαφορετικά στη συμφωνία έργου·
               
            
                  ι)
               
               
                  «απαιτούμενο»: 'απαραίτητο από τεχνική άποψη’ για την υλοποίηση του έργου ή/και σε σχέση με τη χρήση προϋπαρχόντων στοιχείων και, εφόσον αφορά δικαιώματα διανοητικής ιδιοκτησίας, σημαίνει ότι τα εν λόγω δικαιώματα διανοητικής ιδιοκτησίας θα φαλκιδεύονταν εάν δεν χορηγούνταν δικαιώματα πρόσβασης·
               
            
                  ια)
               
               
                  «χρήση»: ανάπτυξη, δημιουργία και μάρκετινγκ ενός προϊόντος ή διεργασίας για τη δημιουργία και παροχή μιας υπηρεσίας όπως καθορίζεται περαιτέρω στην εφαρμοστέα συμφωνία έργου·
               
            
                  ιβ)
               
               
                  «διάδοση», αποκάλυψη προϋπαρχόντων στοιχείων με οποιοδήποτε κατάλληλο μέσο, εξαιρουμένων των μέτρων προστασίας τους, καθώς και συμπεριλαμβανομένης της δημοσίευσης προϋπαρχόντων στοιχείων σε οποιοδήποτε μέσο·
               
            
                  ιγ)
               
               
                  «συμφωνία έργου», συμφωνία μεταξύ συμμετεχόντων στο έργο στην οποία διατυπώνεται το σύνολο ή μέρος των όρων και προϋποθέσεων που εφαρμόζονται μεταξύ τους όσον αφορά συγκεκριμένο έργο, όπως μια συμφωνία κοινοπραξίας έργου, και στην οποία περιλαμβάνονται δικαιώματα πρόσβασης χωρίς περιορισμό σύμφωνα με το παρόν άρθρο·
               
            
                  ιδ)
               
               
                  «όροι μεταβίβασης», οικονομικοί όροι δυσμενέστεροι από τους δίκαιους και εύλογους όρους, κατά κανόνα το κόστος διάθεσης των δικαιωμάτων πρόσβασης.
               
            3.   Με την επιφύλαξη των κοινοτικών κανόνων ανταγωνισμού, οι ρυθμίσεις που αφορούν τη διανοητική ιδιοκτησία στα έργα διέπονται από τις ακόλουθες αρχές:
      3.1.   Ιδιοκτησία
      
                  3.1.1.
               
               
                  Η κοινή επιχείρηση ENIAC έχει την κυριότητα όλων των υλικών και άυλων στοιχείων που δημιουργούνται με δικούς της πόρους ή που μεταβιβάζονται σε αυτήν για την υλοποίηση της κοινής επιχείρησης ENIAC, εκτός εάν ορίζεται διαφορετικά.
               
            
                  3.1.2.
               
               
                  Με την επιφύλαξη των παραπάνω διατάξεων, η κοινή επιχείρηση ENIAC δεν διατηρεί πληροφορίες ή ΔΔΙ που δημιουργούνται σε έργα.
               
            
                  3.1.3.
               
               
                  Κάθε συμμετέχων σε έργο παραμένει κύριος των προϋπαρχόντων στοιχείων του. Οι συμμετέχοντες μπορούν, σε γραπτή συμφωνία έργου, να ορίζουν τα απαιτούμενα προϋπάρχοντα στοιχεία για τους σκοπούς του έργου της κοινής επιχείρησης ENIAC και, κατά περίπτωση, μπορούν να αποκλείουν συγκεκριμένα προϋπάρχοντα στοιχεία.
               
            
                  3.1.4.
               
               
                  Νέα στοιχεία που προκύπτουν από εργασίες οι οποίες διεξάγονται στο πλαίσιο έργων είναι ιδιοκτησία των συμμετεχόντων που εκτελούν τις εργασίες από τις οποίες δημιουργούνται τα εν λόγω νέα στοιχεία σύμφωνα με τις ρυθμίσεις που περιγράφονται στις συμφωνίες επιχορήγησης και έργου και τις αρχές που ορίζονται στο παρόν άρθρο.
               
            3.2.   Δικαιώματα πρόσβασης
      
                  3.2.1.
               
               
                  Οι συμμετέχοντες σε έργο μπορούν να αποφασίσουν να χορηγήσουν ευρύτερα δικαιώματα πρόσβασης από τα απαιτούμενα στο παρόν άρθρο. Οι συμμετέχοντες στο έργο μπορούν να καθορίσουν τα προϋπάρχοντα στοιχεία που απαιτούνται για τους σκοπούς του έργου και, κατά περίπτωση, μπορούν να συμφωνήσουν σχετικά με τον αποκλεισμό συγκεκριμένων προϋπαρχόντων στοιχείων.
               
            
                  3.2.2.
               
               
                  Δικαιώματα πρόσβασης σε προϋπάρχοντα στοιχεία χορηγούνται σε άλλους συμμετέχοντες στο ίδιο έργο εφόσον αυτά τα προϋπάρχοντα στοιχεία είναι αναγκαία για να εκτελέσουν οι εν λόγω συμμετέχοντες τις εργασίες τους στο έργο, υπό τον όρο ότι ο ιδιοκτήτης δικαιούται να χορηγήσει τα εν λόγω δικαιώματα. Τα δικαιώματα πρόσβασης χορηγούνται με όρους μεταβίβασης που συμφωνούνται μεταξύ των ενδιαφερομένων συμμετεχόντων στο έργο, εκτός εάν όλοι οι συμμετέχοντες συμφωνήσουν διαφορετικά στη συμφωνία έργου.
               
            
                  3.2.3.
               
               
                  Δικαιώματα πρόσβασης σε νέα στοιχεία χορηγούνται σε άλλους συμμετέχοντες στο ίδιο έργο εφόσον αυτά τα νέα στοιχεία είναι αναγκαία για να εκτελέσουν οι εν λόγω συμμετέχοντες τις εργασίες τους στο έργο. Τα εν λόγω δικαιώματα πρόσβασης χορηγούνται ατελώς, είναι μη αποκλειστικά και μη μεταβιβάσιμα.
               
            
                  3.2.4.
               
               
                  Οι συμμετέχοντες στο ίδιο έργο διαθέτουν δικαιώματα πρόσβασης σε προϋπάρχοντα στοιχεία εφόσον τούτο απαιτείται για τη χρήση των δικών τους νέων στοιχείων του εν λόγω έργου, υπό τον όρο ότι ο ιδιοκτήτης των προϋπαρχόντων στοιχείων δικαιούται να τα χορηγεί. Τα εν λόγω δικαιώματα πρόσβασης χορηγούνται ως μη αποκλειστικά και μη μεταβιβάσιμα, υπό δίκαιους, εύλογους και ισότιμους όρους.
               
            
                  3.2.5.
               
               
                  Οι συμμετέχοντες στο ίδιο έργο διαθέτουν δικαιώματα πρόσβασης σε νέα στοιχεία εφόσον τούτο απαιτείται για δική τους χρήση. Τα εν λόγω δικαιώματα πρόσβασης χορηγούνται ως μη αποκλειστικά και μη μεταβιβάσιμα, είτε ατελώς, είτε υπό δίκαιους, εύλογους και ισότιμους όρους.
               
            
                  3.2.6.
               
               
                  Υπό την προϋπόθεση συμφωνίας όλων των ενδιαφερόμενων ιδιοκτητών, χορηγούνται σε τρίτους δικαιώματα πρόσβασης σε νέα στοιχεία για σκοπούς περαιτέρω συνέχισης ερευνητικών δραστηριοτήτων, υπό συμφωνημένους δίκαιους και εύλογους όρους.
               
            3.3.   Προστασία, χρήση και διάδοση
      
                  3.3.1.
               
               
                  Ο ιδιοκτήτης νέων στοιχείων που μπορούν να αξιοποιηθούν κερδοφόρα i) προβλέπει την ενδεδειγμένη και αποτελεσματική προστασία τους, λαμβάνοντας δεόντως υπόψη τα δικά του θεμιτά συμφέροντα καθώς και των λοιπών συμμετεχόντων στο σχετικό έργο, ιδίως τα εμπορικά συμφέροντα, και ii) τα χρησιμοποιεί ή εξασφαλίζει τη χρήση τους.
               
            
                  3.3.2.
               
               
                  Κάθε συμμετέχων εξασφαλίζει τη διάδοση των νέων στοιχείων υπό την ιδιοκτησία του χωρίς αδικαιολόγητη καθυστέρηση.
               
            
                  3.3.3.
               
               
                  Όλες οι δραστηριότητες διάδοσης είναι συμβατές με την προστασία των ΔΔΙ, την υποχρέωση τήρησης του απορρήτου, καθώς και με το θεμιτό συμφέρον των ιδιοκτητών των νέων στοιχείων.
               
            
                  3.3.4.
               
               
                  Κάθε δραστηριότητα διάδοσης που αφορά νέα στοιχεία, προϋπάρχοντα στοιχεία ή πληροφορίες εμπιστευτικού χαρακτήρα στην ιδιοκτησία άλλων συμμετεχόντων στο ίδιο έργο ή άλλα δεδομένα ή πληροφορίες που συνδυάζονται με νέα στοιχεία, προϋπάρχοντα στοιχεία ή πληροφορίες εμπιστευτικού χαρακτήρα των εν λόγω άλλων συμμετεχόντων ανακοινώνεται εκ των προτέρων σε αυτούς. Εντός 45 ημερών από την εν λόγω ανακοίνωση, οποιοσδήποτε από τους εν λόγω συμμετέχοντες μπορεί να εκφράσει αντιρρήσεις εγγράφως εφόσον από τη συγκεκριμένη διάδοση ενδέχεται να θιγούν τα θεμιτά συμφέροντά του σε σχέση με τα δικά του νέα ή προϋπάρχοντα στοιχεία. Στις περιπτώσεις αυτές δεν μπορεί να πραγματοποιηθεί η δραστηριότητα διάδοσης εκτός εάν ληφθούν κατάλληλα μέτρα για τη διασφάλιση των εν λόγω θεμιτών συμφερόντων.
               
            
                  3.3.5.
               
               
                  Σε όλες τις δημοσιεύσεις, τις αιτήσεις για χορήγηση διπλωμάτων ευρεσιτεχνίας που υποβάλλονται από ή για λογαριασμό συμμετέχοντος, ή σε κάθε άλλη διάδοση που αφορά νέα στοιχεία, περιλαμβάνεται δήλωση ότι τα εν λόγω νέα στοιχεία δημιουργήθηκαν με οικονομική στήριξη από την κοινή επιχείρηση ENIAC. Όλες οι δραστηριότητες διάδοσης είναι συμβατές με την προστασία των δικαιωμάτων διανοητικής ιδιοκτησίας, την υποχρέωση τήρησης του απορρήτου, καθώς και με το θεμιτό συμφέρον των ιδιοκτητών των νέων στοιχείων.
               
            3.4.   Μεταβίβαση
      
                  3.4.1.
               
               
                  Κατά τη μεταβίβαση της ιδιοκτησίας νέων στοιχείων από συμμετέχοντα, μεταβιβάζονται και οι υποχρεώσεις του αναφορικά με τα εν λόγω νέα στοιχεία στον εκδοχέα, συμπεριλαμβανομένης της υποχρέωσης περαιτέρω μεταβίβασης των εν λόγω υποχρεώσεων σε κάθε επόμενο εκδοχέα. Στις εν λόγω υποχρεώσεις περιλαμβάνονται και οι αναφερόμενες στη χορήγηση δικαιωμάτων πρόσβασης, διάδοσης και χρήσης.
               
            
                  3.4.2.
               
               
                  Με την επιφύλαξη των υποχρεώσεών του αναφορικά με την τήρηση του απορρήτου, όταν ένας συμμετέχων σε έργο απαιτείται να μεταβιβάσει τις υποχρεώσεις του όσον αφορά την παροχή δικαιωμάτων πρόσβασης, ενημερώνει τους λοιπούς συμμετέχοντες σχετικά με την προβλεπόμενη μεταβίβαση τουλάχιστον 45 ημέρες πριν, παρέχοντάς τους ταυτόχρονα επαρκή πληροφόρηση όσον αφορά τον προβλεπόμενο νέο ιδιοκτήτη των νέων στοιχείων, ώστε οι λοιποί συμμετέχοντες να είναι σε θέση να ασκήσουν τα δικαιώματα πρόσβασής τους. Έπειτα από ανακοίνωση, κάθε άλλος συμμετέχων μπορεί να αντιταχθεί, εντός τριάντα ημερών ή εντός διαφορετικής χρονικής προθεσμίας που είχε γραπτώς συμφωνηθεί, σε οποιαδήποτε προβλεπόμενη μεταβίβαση ιδιοκτησίας επικαλούμενος ότι θα επηρέαζε αρνητικά τα δικαιώματα πρόσβασής του. Εφόσον οποιοσδήποτε από τους λοιπούς συμμετέχοντες αποδείξει ότι επηρεάζονται αρνητικά τα δικαιώματα πρόσβασής του, δεν πραγματοποιείται η σκοπούμενη μεταβίβαση έως ότου επιτευχθεί συμφωνία μεταξύ των ενδιαφερομένων συμμετεχόντων.
               
            
                  3.5.
               
               
                  Οι συμμετέχοντες στο ίδιο έργο συνάπτουν μεταξύ τους συμφωνία έργου, η οποία καθορίζει τις ρυθμίσεις περί διανοητικής ιδιοκτησίας σύμφωνα με το παρόν άρθρο.
               
            Άρθρο 24
      Τροποποίηση του καταστατικού
      1.   Κάθε μέλος της κοινής επιχείρησης ENIAC μπορεί να αναλάβει πρωτοβουλία ενώπιον του διοικητικού συμβουλίου για τροποποίηση του καταστατικού.
      2.   Οι πρωτοβουλίες που αναφέρονται στην παράγραφο 1, όπως εγκρίθηκαν από το διοικητικό συμβούλιο, υποβάλλονται ως σχέδια τροπολογιών στην Επιτροπή η οποία θα τις εγκρίνει ανάλογα με την περίπτωση.
      3.   Ωστόσο, κάθε τροποποίηση που θίγει τα ουσιαστικά στοιχεία αυτού του καταστατικού, και ιδιαίτερα οι τροποποιήσεις των άρθρων 3, 4, 6, 7, 11, 13, 21, 24 και 25, εγκρίνονται σύμφωνα με το άρθρο 172 της συνθήκης.
      Άρθρο 25
      Διάλυση
      1.   Στο τέλος της περιόδου που αναφέρεται στο άρθρο 1 παράγραφος 1 του παρόντος κανονισμού, ή κατόπιν τροποποίησης δυνάμει του άρθρου 11 παράγραφος 2 του κανονισμού, η κοινή επιχείρηση ENIAC διαλύεται.
      2.   Η διαδικασία διάλυσης κινείται αυτομάτως εφόσον η Επιτροπή αποχωρήσει από την κοινή επιχείρηση ENIAC.
      3.   Για τις ανάγκες της διαδικασίας εκκαθάρισης της κοινής επιχείρησης ENIAC, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου.
      4.   Κατά τη διάλυσή της, η κοινή επιχείρηση ENIAC επιστρέφει στο φιλοξενούν κράτος όλα τα στοιχεία υλικής υποστήριξης που αυτό είχε θέσει στη διάθεσή της σύμφωνα με τη συμφωνία φιλοξενίας που προβλέπεται στο άρθρο 17 του παρόντος κανονισμού.
      5.   Αφού επιστραφούν όλα τα στοιχεία υλικής υποστήριξης σύμφωνα με την παράγραφο 4, τυχόν περαιτέρω περιουσιακά στοιχεία χρησιμοποιούνται για να καλύψουν τα χρέη της κοινής επιχείρησης ENIAC και τις δαπάνες που συνδέονται με τη διάλυσή της. Τυχόν πλεόνασμα διανέμεται στα υφιστάμενα κατά το χρόνο της διάλυσης μέλη κατ’ αναλογία του πραγματικού ποσού της συνεισφοράς τους στην κοινή επιχείρηση ENIAC. Κάθε πλεόνασμα που διανέμεται στην Κοινότητα επιστρέφεται στον προϋπολογισμό της Επιτροπής.
      6.   Τα απομένοντα περιουσιακά στοιχεία διανέμονται στα υφιστάμενα κατά το χρόνο της διάλυσης μέλη κατ’ αναλογία του πραγματικού ποσού της συνεισφοράς τους στην κοινή επιχείρηση ENIAC.
      7.   Καθορίζεται διαδικασία ad hoc για να εξασφαλιστεί η κατάλληλη διαχείριση ενδεχόμενων συμφωνιών επιχορήγησης και συμβάσεων παροχής υπηρεσιών και προμηθειών που έχουν συναφθεί από την κοινή επιχείρηση ENIAC, οι οποίες είναι μεγαλύτερης διάρκειας από τη διάρκεια της κοινής επιχείρησης ENIAC.